Kecuaian semasa kelahiran, Mahkamah Tinggi beri award lebih RM8 juta kepada ibu, anak

Mahkamah Tinggi Kuala Lumpur memberikan award lebih RM8 juta kepada seorang wanita dan anak perempuannya berusia empat tahun yang menderita kerosakan otak tak terpulih kerana kecuaian perubatan semasa kanak-kanak itu dilahirkan di sebuah hospital kerajaan.
Dalam penghakiman yang dikeluarkan pada 17 April tahun ini, Pesuruhjaya Kehakiman Roz Mawar Rozain membuat keputusan itu selepas kerajaan mengaku terhadap liabiliti untuk kesemua tuntutan plaintif dengan ganti rugi dan kos.
Pada November 2020, wanita itu yang mempunyai sejarah obstetrik berisiko tinggi dan anak perempuannya selaku plaintif telah memfailkan satu saman terhadap kerajaan dan lapan individu terdiri daripada pegawai perubatan dan staf sebagai defendan kerana kecuaian perubatan.
Bagaimanapun, pada 28 Januari 2022, Mahkamah Tinggi merekodkan satu penghakiman persetujuan dengan pengakuan terhadap liabiliti oleh kerajaan dan plaintif menarik balik saman terhadap lain-lain defendan tanpa perintah kos.
Roz Mawar memberikan award kepada kedua-dua plaintif  ganti rugi khas RM209,172 dan ganti rugi am RM500,000 kepada plaintif pertama (kanak-kanak) dan RM114,000 kepada ibunya.
“Kedua-dua plaintif diberikan award ganti rugi teruk berjumlah RM350,000.  Untuk ganti rugi am  masa hadapan, plaintif pertama diberikan award berjumlah  RM6,954,156 untuk 40 tahun. Mahkamah ini mendapati ia merupakan jumlah yang munasabah kerana kos purata penjagaannya mencecah RM173,853.90 setahun. Mahkamah juga memerintahkan RM215,177.25 sebagai kos,” katanya.
Dalam penghakimannya, Roz Mawar berkata ini sememangnya satu pengajaran yang mahal kepada defendan dan jumlah itu tidak dapat memulihkan kecederaan plaintif pertama.
“Dia tidak akan dapat merasai kehidupan normal. Tempias kesakitan dan penderitaan kanak-kanak itu  juga dirasakan plaintif kedua dan keseluruhan keluarganya, Jumlah ganti rugi yang diberikan pada mulanya mungkin nampak seperti durian runtuh tetapi menurut perintah mahkamah ini adalah sekadar memastikan sedikit keselesaan dalam meneruskan kehidupannya,” kata beliau.
Menurut Roz Mawar, ini merupakan satu kes tragik dengan plaintif pertama menderita kerosakan otak yang teruk dan tidak dapat dipulihkan semasa kelahirannya pada 17 Mac 2019 di hospital kerajaan dan plaintif kedua yang mempunyai sejarah  obstetrik berisiko tinggi  yang pada mulanya dirancang untuk menjalani pembedahan Caesar pada 18 Mac 2019 untuk melahirkan plaintif pertama.
“Pada pukul 8 malam 17 Mac 2019, plaintif pertama yang berada di dalam rahim menunjukkan tanda dan simptom  degupan jantung yang perlahan daripada biasa. Walaupun mengesaninya, satu keputusan yang lambat dibuat pada pukul 9.20 malam untuk plaintif kedua menjalani pembedahan Caesar kecemasan.
“Bagaimanapun, kelewatan tindakan berterusan sehingga plaintif pertama dilahirkan pada 10.14 malam. Semasa dilahirkan didapati plaintif pertama mengalami kerosakan otak akibat kekurangan oksigen sebelum atau sejurus dilahirkan dan kesannya termasuk kerosakan otak yang teruk. Kemurungan yang dialami plaintif kedua juga bertambah teruk.
Anaknya menghidapi 'Spastic Quadriplegic Cerebral Palsy'  berikutan kecuaian kerana lewat bertindak, Tindakan sepatutnya diambil dengan segera menurut prosedur yang diterima pakai di hospital,” katanya.
Dalam menentukan kuantum award itu, Roz Mawar berkata kedua-dua plaintif kedua dan suaminya merupakan penjaga utama kepada plaintif pertama.
“Selain daripada menjaga plaintif pertama, plaintif kedua dan suaminya juga menjaga anak lelaki mereka berusia sembilan tahun dan anak perempuan berumur tujuh tahun yang menghidap penyakit paru-paru sejak dilahirkan. Suami beliau adalah seorang juruteknik yang tidak lagi mampu bekerja kerana penyakit cakera teranjak.
Plaintif pertama yang kini berusia empat tahun tidak membesar dengan normal dan sukar untuk kembali menjadi normal. Dia memerlukan penjagaan 24 jam kerana dia tidak mampu menguruskan dirinya sendiri. Dia memerlukan bantuan dan penjagaan untuk makan, mandi bahkan untuk membersihkan dirinya seperti mengelap air liur. Kebersihan mulutnya juga perlu dijaga untuk mengelakkan jangkitan.
Plaintif pertama mempunyai otot yang lemah - dia tidak boleh duduk atau berdiri sendiri.  Dia tidak dapat berkomunikasi dan tidak menunjukkan sebarang kefahaman terhadap persekitarannya.  Menurut plaintif kedua, plaintif pertama juga tidak menangis. Plaintif pertama diberi makan menggunakan tiub,” katanya dalam penghakimannya setebal 29 muka surat itu.
Sementara itu, peguam kedua-dua plaintif Karthi Kanthabalan ketika dihubungi hari ini memgesahkan keputusan itu dan kerajaan telah memfailkan rayuan terhadap keputusan itu.


Malaysia beri keutamaan bangunkan, perkukuh semula kedudukan ekonomi, kata menteri

Malaysia meletakkan keutamaan untuk membangunkan kembali ekonominya selain menempatkan negara pada kedudukan yang lebih kukuh dengan ekonomi yang lebih kompetitif, kata menteri di Jabatan Perdana Menteri (Ekonomi) Mustapa Mohamed.Beliau berkata cabaran yang dihadapi negara sejak 18 bulan lepas turut memberikan peluang kepada kerajaan untuk mengkaji semula dasar dan strateginya.Mustapa seterusnya menyenaraikan beberapa keutamaan kerajaan dalam tempoh 10 tahun akan datang termasuk meningkatkan pendapatan, menghapuskan kemiskinan mutlak dan mengurangkan jurang pembangunan antara negeri dan wilayah serta memastikan pertumbuhan berkualiti yang mampan — iaitu pertumbuhan tanpa menjejaskan persekitaran.“Keutamaan lain adalah mewujudkan persekitaran dasar yang kondusif untuk sektor swasta, pelabur tempatan dan asing; pertumbuhan dan pembangunan yang inklusif serta menghasilkan lebih banyak perpaduan dan penyatuan dalam konteks Keluarga Malaysia; dan memastikan bahawa mekanisme penyampaian kerajaan ditingkatkan untuk memenuhi matlamat pembangunan kita,” katanya dalam ucaptama di webinar bertajuk “Rancangan Malaysia Ke-12: Membangunkan Negara dalam Semangat Keluarga Malaysia” hari ini.Mustapa berkata Unit Perancang Ekonomi telah melibatkan diri secara aktif dengan pelbagai pihak berkepentingan dari seawal April 2019 dalam menyiapkan RMK-12, yang akan dibentangkan pada 27 September ini.“Seperti rancangan lima tahun sebelumnya, RMK-12 akan memberikan trajektori menyeluruh agenda pembangunan kerajaan. Ia menyediakan petunjuk arah kepada agensi-agensi kerajaan, sektor swasta, pelabur dan masyarakat secara umum mengenai keseluruhan hala tuju kerajaan Malaysia,” jelasnya.Mustapa berkata kerajaan kekal komited untuk memastikan dasarnya sentiasa mengambil kira keperluan memulihara kekayaan kepelbagaian bio negara demi kepentingan generasi akan datang.


‘Beri saya perjanjian’ – Petikan perbualan ahli perniagaan dalam buruan Jho Low

Saluran berita berpusat di Qatar Al-Jazeera menyiarkan rakaman audio eksklusif perbualan ahli perniagaan dalam buruan itu dengan pegawai penyiasat Malaysia di mana Low yang lebih dikenali sebagai Jho Low merayu untuk membuat perjanjian kesnya dengan kerajaan Malaysia seperti dilakukannya dengan pihak berkuasa AS berhubung dakwaan berkait 1MDB.Berikut adalah beberapa petikan perbualan dalam dua siri video disiarkan Al Jazeera.Jho Low: Anda boleh rakam jika mahuSejujurnya, saya gembira dapat berbual dengan anda menggunakan WhatsApp, saya selesa menggunakan perbualan video.Kerana bagi saya, ia lebih jelas, maksud saya, sama ada anda merakam atau tidak, terpulang, saya tidak ada masalah dengannya.Apa yang saya tahu, saya akan lakukan apa saja untuk bergerak ke depan.Saya tidak dapat untuk sekurang-kurangnya bertemu dengan orang, tetapi sekarang saya seperti berada dalam perintah berkurung, tetapi saya ok.Perjanjian dengan PutrajayaAnda sendiri tahu, saya ingin anda sampaikan kepada Tun Mahathir jika boleh, yang saya benar-benar percaya perubahan dalam kerajaan sekarang membuka peluang untuk menyelesaikan semua isu berkait 1MDB, dan saya komited mengenainya.Secara dasar, saya setuju untuk serah kembali semua aset di Amerika Syarikat (AS), dan wang itu akan digunakan bagi membayar balik secara langsung bon dolar AS 1MDB.“AS tidak mempercayai kerajaan Malaysia sehingga mereka mengatakan mereka tidak akan memulangkan kembali wang itu,” dakwa Low.Jika saya tanda tangan perjanjian itu, kerajaan Malaysia pada dasarnya akan berkata, OK, adakah anda sekarang akan katakan wang itu didakwa daripada 1MDB?, walhal tidak.Namun, pendirian saya, saya beritahu mereka, ‘Cuba lihat di AS, anda boleh tanda tangan perjanjian penyelesaian tanpa perlu mengaku bersalah’.Berharap dapat membuat perjanjian dengan SingapuraPeguam negara (AS) sudah mengadakan beberapa perbincangan dengan Peguam Negara Singapura, dan mereka bersetuju untuk menggugurkan tuduhan itu, sebagai balasan saya perlu bersetuju untuk tidak membuat sebarang tuntutan ke atas semua aset, dan mereka turut bersetuju menarik balik notis merah Interpol.Singapura turut meletakkan saya dalam notis merah, kerana itu saya mempunyai sekatan perjalanan.Saya sudah serah kembali banyak aset, dan masih ada sebahagian yang masih belum saya serahkan.Oleh itu saya fikir jika pihak Singapura mendengarnya dari Malaysia dengan berkata, ‘Tengok, En Low tidak mahu melakukan sebarang tuntutan, dengan mudah saya boleh lakukan dalam tempoh lima hari saja.Jelas sekali, sebagai balasan, saya memerlukan pihak Singapura menarik balik notis merah Interpol saya, yang mereka sudi lakukan, dan pada masa depan mereka tidak lagi boleh mengenakan sebarang notis baru kepada saya, tetapi jika mereka masih ingin mengenakan notis baru, itu terpulang kepada mereka.Saya juga bersedia tarik balik semua tuntutan saya ke atas semua aset, dan secara jelas nyatakan kerajaan Malaysia boleh ambil semuanya.Kemudian sebagai balasan, anda sudah tahu yang saya memerlukan jaminan dari Malaysia dengan kerjasama saya berikan, jika ini dipersetujui dan tiada sebarang pertuduhan terhadap saya pada masa depan ataupun di kemudian hari.Jadi apa yang berlaku jika kita berusaha untuk menjual semua aset, ia hanya akan memudahkan pihak Jabatan Kehakiman (DoJ) dan Malaysia, jadi anda semua tidak perlu melakukan sebarang perjanjian pada peringkat aset.Penjualan kapal layar EquanimityKami berbincang dengan mereka untuk cuba membawa keluarnya dari Indonesia ke laut Mediterranean kerana kami fikir mampu mendapat harga lebih tinggi berbanding AS. Kerana pada musim panas lebih mudah untuk menjual sebuah kapal.Apabila sampai masanya, kami mungkin perlukan bantuan anda untuk berbincang dengan pihak Indonesia. Tetapi ia mesti dengan DoJ…..‘Najib perlu dipersalahkan, bukan saya’Saya rasa ia tidak adil jika di penghujung, sesiapa saja yang mereka ingin sebut, tetapi kesudahannya, saya tidak ada sebarang kuasa untuk membuat keputusan.Faktanya cukup jelas bahawa semua kelulusan perlu diluluskan oleh menteri kewangan.Sejujurnya, saya kenal orang-orang yang mampu membantu jika objektifnya ‘Jom lihat hitam dan putih, salah siapa, adakah salah perdana menteri, adalah salah wanita pertama?Kemudian saya berfikir bolehkah semua orang balik dan menyediakan dokumen, dan seterusnya.‘Sumbangan’ Arab Saudi kepada NajibSaya hanya akan memberitahu anda apa yang benar. Kebenarannya ialah, memang benar Raja Abdullah bersetuju untuk memberikan derma kepada PM. Tetapi itu hanyalah sebahagian kecil daripada bahagian yang lebih besar.Oleh itu saya fikir apa yang mereka cuba lakukan adalah ambil bahagian pertama, dan berselindung dengannya secara keseluruhan.Maksud Nik Faisal (bekas CEO SRC International), dia dengan senang hati boleh menandatangi akuan berkanun (SD), saya akan memastikan SD ini selari dengan fakta dan jika saya bersetuju, dia boleh menandatangani, pulang dan meneruskan kehidupannya.Barang kemas RosmahSaya rasa bahagian paling mencabar adalah untuk mengetahui setiap langkah, yang digunakan untuk membeli semua barang kemas ini.Saya tidak ada angka yang tepat, kerana ia berlaku dari semasa ke semasa. Tetapi saya percaya angka itu melebihi setengah billion dolar. Jumlah itu amat besar.Perkaitan ChinaSaya berpandangan Projek Laluan Rel Pantai Timur (ECRL) amat penting. Ia seperti (tidak kedengaran) disebabkan program One Belt One Road di Asia.Tetapi saya rasa pendirian China adalah, saya faham kerajaan sekarang mungkin perlu selaras balik harga, tetapi saya agak pragmatik, namun enggan melibatkan diri terutama perkara berkaitan Najib.Saya tak fikir mereka akan mereka akan memansuhkannya, tetapi saya rasa mereka akan khuatir mengenai kesannya membabitkan reputasi.


Ketua kontinjen Sukan SEA mohon maaf gagal capai sasaran pingat emas

Ketua Kontinjen ke Sukan SEA 2023 Mohd Nasir Ali memohon maaf kepada seluruh rakyat Malaysia atas kegagalan kontinjen negara mencapai sasaran 40 pingat emas pada temasya dwitahunan itu di Phnom Penh.
Nasir berkata seramai 677 atlet yang menggalas cabaran Malaysia telah berjuang bersungguh-sungguh sekali gus menyifatkan keseluruhan 34 pingat emas, 45 perak dan 96 gangsa diraih kali ini adalah pencapaian terbaik yang boleh dihasilkan.
“Saya dengan rendah hati ingin memohon maaf sekiranya sasaran itu sesuatu yang diharap-harapkan dan kita tidak mencapai sasaran 40 emas tersebut.
“Tetapi jumlah 34 emas yang diraih adalah pingat yang berkualiti, saya yakin 34 emas ini akan terus dapat dipertingkatkan,” katanya kepada media tempatan di sini.
Jumlah 34 emas menyaksikan kontinjen Malaysia mencatat pencapaian terburuk sejak mengutip keseluruhan 31 emas pada edisi 1995 di Chiang Mai, Thailand.
Namun, berdasarkan kedudukan carta pingat, Malaysia menamatkan saingan di posisi terburuk apabila menduduki tempat ketujuh buat kali pertama dalam sejarah Sukan SEA, selepas menghuni tangga keenam pada edisi di Hanoi, Vietnam tahun lepas.
Nasir turut mengulangi pendiriannya bahawa 40 emas adalah sasaran realistik.
Katanya sasaran 40 emas yang ditetapkan itu tidak dibuat secara sambil lewa dan dimuktamadkan selepas tiga mesyuarat.
“Kita adakan tiga mesyuarat jadi ia (sasaran) bukan saat akhir punya kerja dan sasaran itu juga kita bincang dengan setiap persatuan, sebab itu selepas ini kita perlu kembali kepada persatuan dan minta penjelasan,” katanya.
Dalam pada itu, beliau tidak menganggap persiapan singkat sebagai faktor utama yang menyumbang kepada pencapaian tersebut, biarpun mengakui terdapat beberapa sukan menghadapi masalah semasa tempoh persediaan.
Tanpa mendedahkan identiti sukan berkenaan, beliau berkata sukan teras sememangnya telah bersedia lebih awal sementara ada antara sukan yang kurang popular tetap diberi peluang beraksi di sini meskipun persiapan yang singkat.
Sementara itu, Nasir berkata Menteri Belia dan Sukan Hannah Yeoh bersama Presiden Majlis Olimpik Malaysia (MOM) Mohamad Norza Zakaria akan memberikan perincian mengenai prestasi dan pencapaian atlet di Sukan SEA 2023 pada sidang media rangkuman prestasi di Kuala Lumpur, Jumaat ini.
“Keputusan ini bukanlah bermakna pihak KBS (Kementerian Belia dan Sukan), MOM, MSN (Majlis Sukan Negara) ataupun ISN (Institut Sukan Negara) tidak mahu berdepan dengan media (di Phnom Penh), cuma analisis terperinci terhadap prestasi kontinjen Malaysia perlu diperhalusi satu per satu,” katanya.


Cuti sekolah tambahan sempena Aidilfitri pada 19 April

Kementerian Pendidikan mengumumkan cuti tambahan bagi semua sekolah pada 19 April sempena sambutan Hari Raya Aidilfitri.
Perkara itu diumumkan oleh Menteri Pendidikan, Fadhlina Sidek hari ini.
Fadhlina berkata keputusan itu dibuat bagi membolehkan guru dan ibu bapa terutama yang bertugas di negeri lain, merentas negeri untuk pulang ke kampung bagi menyambut Hari Raya Aidilfitri.
“Dengan ini pada 19 April, KPM mengisytiharkan cuti khas untuk semua warga KPM… jadi untuk hari itu tiada sekolah,” katanya dipetik Bernama hari ini.
“Kita ambil kira semua pandangan dan untuk kesejahteraan guru-guru warga KPM urus perjalanan pulang ke kampung.”
Berdasarkan kalendar akademik Sesi 2023/2024 KPM, cuti persekolahan sempena sambutan Hari Raya Aidilfitri bagi negeri kumpulan A dan B adalah bermula pada 20 April (Khamis).


Selangor catat kadar kebolehjangkitan lebih tinggi berbanding Sabah

Selangor mencatatkan kadar kebolehjangkitan (Rt) 1.95 lebih tinggi daripada Sabah, berikutan peningkatan dalam jumlah kes harian baru daripada dua hingga tiga kes kepada 10 ke 15 kes.Rt menunjukkan kadar secepat mana penularan Covid-19 merebak.Ketua Pengarah Kesihatan Dr Noor Hisham Abdullah berkata ia mengambil kira magnitud perubahan dan menunjukkan peningkatan risiko wabak yang lebih besar di negeri itu, sekiranya langkah-langkah pencegahan kesihatan awam tidak diambil.“Nilai Rt di Sabah stabil walaupun masih berada pada tahap 1.29 semalam. Keadaan ini masih merisaukan kerana ia melibatkan bilang kes-kes baru yang tinggi.“Nilai Rt mungkin akan meningkat, jika kita tidak mengambil langkah-langkah intervensi kesihatan awam yang optima,” katanya menerusi status yang dimuat naik di Facebook hari ini.Sementara itu, nilai Rt di Kedah menurun daripada lebih besar daripada satu (> 1) kepada 0.65 dan ia sejajar dengan kadar penurunan kes di negeri itu yang merekodkan hanya dua kes dalam tempoh empat hari.Noor Hisham berkata keadaan itu menggambarkan pematuhan terhadap prosedur operasi standad (SOP) yang ditetapkan.Sehubungan itu beliau mengingatkan adalah penting untuk semua rakyat Malaysia terus mematuhi SOP serta langkah-langkah yang telah ditetapkan kerajaan sebelum ini.


'Boleh percayakah?', GPS ragu-ragu dengan tawaran PH

Seorang pemimpin Gabungan Parti Sarawak (GPS) melahirkan rasa skeptikal terhadap janji Pakatan Harapan (PH) berhubung kedudukan Sabah dan Sarawak seperti yang disebut dalam manifesto terbaru gabungan itu, Tawaran Harapan.
Naib Presiden Kanan Parti Pesaka Bumiputera Bersatu (PBB), Fadillah Yusof kelihatan tidak terlalu teruja dengan janji memperkasakan wilayah Sabah dan Sarawak itu.
"Boleh percayakah? Bukan kitab suci, banyak kali dah janji tetapi tidak ditepati," katanya kepada MalaysiaNow.
Penyandang kerusi Parlimen Petra Jaya itu merujuk kepada kata-kata perdana menteri ketujuh, Dr Mahathir Mohamad semasa PH mentadbir Putrajaya.
PH menerima tamparan hebat daripada pengundi susulan apa yang disifatkan sebagai kegagalan menunaikan janji-janji manifesto.
Tawaran Harapan dilancarkan pada 2 November lalu membabitkan 10 janji antaranya mendepani isu kos sara hidup, mengkaji semula konsesi lebuh raya dan memerangi rasuah.
Isu membabitkan kedudukan dua negeri Malaysia Timur itu antara yang hangat diperdebatkan, terutama menjelang Pilihan Raya Umum ke-15 (PRU15) akan datang.
Terdahulu, Barisan Nasional (BN) cuba memikat hati pengundi dan gabungan politik di Sabah dan Sarawak dengan menawarkan dua jawatan timbalan perdana menteri untuk diberikan kepada wakil kedua-dua negeri itu.
Bagaimanapun, dalam tempoh singkat Muhyiddin Yassin menjadi perdana menteri, beliau mengangkat taraf negeri Sabah dan Sarawak kepada wilayah, seperti yang termaktub dalam Perjanjian Malaysia 1963 (MA63).
Beliau turut menubuhkan portfolio baru dalam Kabinet iaitu hal ehwal Sabah dan Sarawak di bawah Jabatan Perdana Menteri.
Gabungan-gabungan parti semenanjung Malaysia dilihat sedang berusaha meraih kerjasama GPS dan Gabungan Rakyat Sabah (GRS) untuk membentuk kerajaan.
Penganalisis menjangkakan PRU15 bakal menyaksikan tiada gabungan yang boleh membentuk kerajaan secara bersendirian.
GPS yang merupakan serpihan parti-parti di bawah BN Sarawak, dianggotai PBB, Parti Rakyat Sarawak, Parti Demokratik Progresif dan Parti Rakyat Bersatu Sarawak.
Ditanya mengenai mengapa GPS sukar menerima janji PH itu, Fadillah berkata: "Bukti 22 bulan," katanya.
Terdahulu, rakan sejawat Fadillah dalam GPS, Abdul Karim Rahman Hamzah memberitahu MalaysiaNow, gabungan itu tidak lupa apa yang dilakukan DAP kepada Sarawak sepanjang menjadi kerajaan pusat selepas memenangi PRU14.
Antaranya, mengenai hutang Sarawak dengan kerajaan persekutuan dan pembatalan projek-projek infrastruktur.
Beliau mengulas kenyataan Timbalan Presiden PKR Rafizi Ramli bahawa PH perlu bekerjasama dengan GPS dan GRS untuk membentuk kerajaan pusat.
GPS dijangka menang besar pada PRU15 dan mampu menentukan gabungan mana yang bakal membentuk kerajaan pusat.
Pimpinan Warisan dan GRS bagaimanapun tidak memberikan sebarang komen mengenai janji PH itu apabila dihubungi MalaysiaNow.


Wong Tack mahu bertanding sebagai bebas di Bentong selepas digugurkan DAP

Penyandang Parlimen Bentong dari DAP, Wong Tack, hari ini mengumumkan beliau akan mempertahankan kerusinya sebagai calon bebas selepas parti itu memutuskan beliau akan digantikan oleh Ahli Dewan Undangan Negeri (Adun) Ketari Young Syefura Othman pada Pilihan Raya Umum ke-15 (PRU15).
Wong turut berkata DAP memberitahunya “tidak sesuai" sebagai calon dalam strategi besar parti itu untuk menghadapi PRU15 pada 19 November depan.
Bercakap pada sidang media, Wong berkata beliau diletakkan sebagai calon di Bentong sejak 2013.
“Selepas kejayaan Himpunan Hijau, saya dihantar oleh akar umbi untuk bertanding pada PRU13,” katanya merujuk gerakan alam sekitar yang dipimpinnya bagi membantah loji pemprosesan nadir bumi Lynas di Gebeng, Kuantan.
Beliau berkata Lim Guan Eng, setiausaha agung DAP pada masa itu, berkata parti itu sudah "mencapai persefahaman" bahawa beliau akan bertanding sebagai calon parti itu di Bentong, dan ini akan memberi "impak positif" kepada Pakatan Rakyat ketika itu.
“Hari ini, DAP memutuskan untuk menamatkan persefahaman ini,” tambahnya.
Terdahulu, pengganti Lim, Anthony Loke Siew Fook berkata Wong menolak tawaran parti itu untuk beliau dicalonkan di Cameron Highlands pada pilihan raya kali ini.
"Parti terpaksa membuat keputusan dan teruskan," kata Loke.
Secara tradisinya, Bentong dilihat sebagai kubu kuat Barisan Nasional (BN), di mana ia disandang oleh pemimpin MCA, Liow Tiong Lai dari 1999 hingga 2018.
Wong yang bertanding di kerusi itu sejak pilihan raya umum 2013 hanya berjaya mengalahkan Liow pada  2018.
Beliau berkata seseorang insan menentukan jalan dan takdir mereka sendiri.
“Pilihan ada di tangan kita,” tambahnya.
“Kita tidak berminat untuk bermain politik, lebih-lebih lagi politik kepartian.
"Rakyat bukan bidak catur dalam permainan agihan kerusi."
Tambahnya, beliau akan terus bekerja di tempat asalnya, sambil berkata beliau komited untuk terus berkhidmat kepada rakyat.


Purata jangka hayat rakyat Malaysia menurun

Bayi lelaki dan perempuan yang lahir pada 2022 secara purata dijangka hidup selama 73.4 tahun iaitu sedikit menurun berbanding 74.5 tahun bagi bayi yang lahir tahun lepas, menurut statistik Jangkaan Hayat Malaysia 2022 yang dikeluarkan Jabatan Perangkaan hari ini.
Menurut jabatan itu, statistik jangkaan hayat di negara ini mencatatkan penurunan sejak 2020 adalah disumbangkan oleh faktor peningkatan lebihan kematian semasa pandemik Covid-19.
Berdasarkan statistik berkenaan golongan perempuan dijangka hidup lebih lama berbanding lelaki dengan perbezaan jangkaan hayat 4.5 tahun pada 2022.
“Bayi lelaki yang lahir pada 2020 secara purata dijangka hidup sehingga 72.5 tahun; 72.3 tahun (2021) dan 71.3 tahun bagi yang lahir pada 2022, manakala bayi perempuan yang lahir pada 2020 dijangka hidup sehingga 77.2 tahun; 77 tahun (2021) dan 75.8 tahun (2022),” menurut jabatan itu.
Sementara itu, data turut merekodkan lelaki dan perempuan yang mencapai usia 15 tahun pada tahun ini, masing-masing dijangka hidup sehingga 56.9 tahun dan 61.3 tahun lagi.
Bagi lelaki dan perempuan berumur 60 tahun pada 2022 masing-masing dijangka hidup selama 17.5 dan 20.1 tahun lagi iaitu sehingga usia mereka sekitar 77.5 tahun (lelaki) dan 80.1 tahun (perempuan).
“Lelaki dan perempuan berumur 65 tahun pada 2022 masing-masing dijangka hidup selama 14.2 tahun dan 16.4 tahun lagi. Ini bermakna mereka dijangka hidup sehingga berusia 79.2 tahun bagi lelaki dan perempuan, 81.4 tahun,” menurut Jabatan Perangkaan.
Jabatan itu memaklumkan, etnik Cina mencatatkan jangkaan hayat ketika lahir tertinggi dengan lelaki, 73.5 tahun dan perempuan, 79.4 tahun.
Enam negeri mencatatkan jangkaan hayat melebihi paras nasional (73.4 tahun) adalah Selangor dengan 75.2 tahun, Wilayah Persekutuan Putrajaya (74.5 tahun), Wilayah Persekutuan Labuan (74.5 tahun), Sarawak (74.3 tahun), Wilayah Persekutuan Kuala Lumpur (74.0 tahun) dan Sabah (73.5 tahun) pada 2022.
Selangor mencatatkan jangkaan hayat ketika lahir tertinggi bagi 2020 hingga 2022, manakala Terengganu mencatatkan jangkaan hayat ketika lahir terendah pada 2020 dan 2021, sementara Kedah mencatatkan jangkaan hayat ketika lahir terendah tahun ini.


Britain ambil langkah kekang penggunaan vape dalam kalangan remaja

Kerajaan Britain mengumumkan akan menutup kelemahan undang-undang yang membolehkan peruncit memberikan sampel vape secara percuma kepada kanak-kanak.
Ini adalah tindakan tegas terhadap penjualan rokok elektronik yang reka bentuknya berwarna-warni dengan pelbagai perisa buah-buahan menjadikannya menonjol di rak kedai runcit.
"Saya amat bimbang tentang peningkatan mendadak dalam penggunaan vape di kalangan kanak-kanak dan terkejut dengan laporan vape haram yang mengandungi plumbum sampai ke tangan murid sekolah," kata Perdana Menteri Rishi Sunak dalam kenyataan yang dikeluarkan oleh Jabatan Kesihatan, merujuk kepada laporan BBC minggu lalu.
"Pemasaran dan penjualan vape secara haram kepada kanak-kanak adalah tidak boleh diterima sama sekali."
Kenyataan itu memetik tinjauan 2023 oleh badan amal kesihatan awam, Action on Smoking and Health, ke atas kanak-kanak berumur 11 hingga 17 tahun di mana dua daripada lima orang berkata mereka menghisap vape hanya untuk mencubanya, manakala satu daripada lima berkata mereka melakukannya kerana tekanan rakan sebaya.
Isu ini bukan unik di Britain, di mana menjual vape kepada kanak-kanak berumur di bawah 18 tahun adalah haram.
Tinjauan pada awal tahun 2022, dianggarkan 2.55 juta pelajar sekolah menengah di Amerika Syarikat (AS) dilaporkan menggunakan rokok elektronik, kata pegawai kesihatan sambil menyifatkan sebagai satu tahap yang membimbangkan.
"Kita harus terus menggalakkan perokok bertukar kepada vape sebagai risiko yang lebih rendah, sambil menghalang pemasaran dan penjualan vape kepada kanak-kanak," kata Ketua Pegawai Perubatan England Chris Whitty dalam satu kenyataan.
Kerajaan berkata ia juga akan mengkaji semula peraturan terhadap pemilik kedai yang menjual vape kepada kanak-kanak berumur 18 tahun ke bawah bagi membolehkan pihak berkuasa tempatan mengeluarkan denda di tempat dan notis penalti tetap dengan lebih mudah.


Pemerkasaan Sabah, Sarawak antara 10 keutamaan PH

Pakatan Harapan (PH) menggariskan 10 keutamaan untuk direalisasikan segera, antaranya melibatkan kos sara hidup, memerangi rasuah dan memperkasa wilayah Sabah dan Sarawak, sekiranya mendapat mandat membentuk kerajaan pada Pilihan Raya Umum ke-15 (PRU15).
Pengerusi PH Anwar Ibrahim berkata keutamaan itu bermatlamat menjamin kesejahteraan rakyat secara menyeluruh menerusi pertumbuhan ekonomi, memulihkan keyakinan umum menerusi pentadbiran beramanah dan menyediakan negara untuk berdepan pelbagai cabaran masa depan.
"Tempoh untuk melaksanakan 10 keutamaan adalah secara berperingkat dan bergantung kepada keupayaan kewangan negara, tawaran kali ini telah dibahaskan dengan teliti dan dikaji dari segi implikasi kewangan sepenuhnya dan mengambil kira tuntutan daripada rakyat dan bukan bersifat populis," katanya dalam sidang media selepas melancarkan 10 Tawaran Utama PRU-15 PH hari ini.
Turut hadir Presiden Amanah Mohamad Sabu, Setiausaha Agung DAP Anthony Loke Siew Fook dan Presiden Pertubuhan Kinabalu Progresif Bersatu (Upko) Wilfred Madius Tangau.
Tawaran berkenaan turut melibatkan pemerkasaan peluang ekonomi belia; menyelamatkan generasi tercicir dalam pendidikan; membina ketahanan bencana dan memantapkan perlindungan; menangani isu doktor kontrak dan menjamin kebajikan penjawat kesihatan; menghapuskan isu ketaksamaan gender dan memperkasa sosioekonomi wanita; meningkatkan daya saing rakyat dan memelihara khazanah alam.
Dalam pada itu, Anwar yang juga presiden PKR menyeru pengundi memberikan kemenangan selesa kepada PH untuk membentuk kerajaan iaitu tanpa memerlukan kerjasama parti di luar gabungan tersebut.
Katanya, ini supaya tawaran PH itu dapat dijalankan dengan jayanya tanpa sebarang halangan.
Ditanya sama ada tawaran berkenaan mampu dilaksanakan dan tidak berakhir seperti manifesto PH pada PRU yang lepas, Anwar menjawab, “kali ini pengerusi dia Anwar”.
"Saya menyeru agar pengundi atas pagar memberi kami mandat supaya kami bebas untuk melaksanakan keutamaan ini dan tidak berdepan sebarang halangan selepas pilihan raya,” katanya.


ATM siasat video tular anggota tentera pukul pekerja asing

Siasatan kes terhadap seorang anggota tentera yang didakwa mengarahkan seorang pekerja asing berguling seperti yang tular di media sosial semalam masih diteruskan.Panglima Angkatan Tentera Malaysia Jeneral Affendi Buang berkata beberapa tindakan awal dilaksanakan pihaknya dan pada masa yang sama menegaskan setiap anggota yang terlibat dalam apa-apa penugasan tidak akan bertindak di luar batasan.“Sebaliknya anggota akan menjalankan tugas seperti yang diarahkan demi menjaga keselamatan negara dan awam. Kami menyeru kepada masyarakat atau mereka yang berada dalam tempoh kuarantin ini supaya memberi kerjasama kepada pihak berkuasa.“Saya tahu anggota ini bertindak sedikit melebihi batas dan saya minta maaf mengenai perkara itu…tetapi pada masa sama anggota tentera ini bukan bertindak sesuka hatinya…kalau bertindak sesuka hati sudah pasti banyak kes melibatkan penderaan berlaku,” katanya kepada pemberita pada sidang media di Port Dickson, hari ini.Beliau berkata demikian ketika diminta mengulas mengenai rakaman video berdurasi 19 saat yang tular semalam yang memaparkan seorang lelaki memakai seluar celoreng ATM didakwa mengarahkan seorang pekerja asing berguling di atas tanah dalam kejadian yang dipercayai berlaku di Klang, Selangor.Individu warga asing berkenaan yang dikatakan pekerja kilang di kawasan itu, didakwa diarahkan berbuat demikian setelah melanggar perintah kuarantin yang ditetapkan.Dalam pada itu, beliau meminta masyarakat agar mematuhi prosedur operasi standard (SOP) yang ditetapkan kerajaan dan tidak menimbulkan sebarang provokasi terhadap petugas keselamatan.Terdahulu, Affendi menyempurnakan Perbarisan Pembubaran dan Pemakaian Pingat Perkhidmatan Negara Bangsa-Bangsa Bersatu (PNBB) Malaysian Battalion (Malbatt) 850-7 kepada 850 anggota dan pegawai yang baru pulang daripada misi di Lubnan.Acara berkenaan diadakan di Pusat Latihan Asas Tentera Darat di Port Dickson.


Bayaran bantuan tunai rakyat bagi fasa pertama diawalkan, kata PM

Kerajaan Perpaduan bersetuju meneruskan beberapa bantuan yang telah diumumkan dalam Belanjawan 2023 sebelum ini dengan penambahan baik dari segi jumlah serta dipercepatkan tempoh pembayarannnya.
Perdana Menteri Anwar Ibrahim yang juga Menteri Kewangan berkata ia termasuk Bantuan Tunai Rakyat yang akan diteruskan dengan pembayaran Fasa 1 mula disalurkan pada Januari 2023 berbanding Mac sebelum ini.
“Bayaran Fasa 1 ini akan memanfaatkan hampir 9 juta penerima dengan peruntukan RM2 bilion melibatkan kadar RM300 bagi setiap isi rumah dan RM100 ringgit untuk penerima bujang.
“Saya berharap, penyaluran awal ini dapat membantu meringankan beban yang ditanggung rakyat pada waktu ini,” katanya ketika membentangkan Rang Undang-Undang (RUU) Kumpulan Wang Disatukan (Perbelanjaan Masuk Akaun) 2022 pada Persidangan Penggal Pertama, Parlimen ke-15 di sini hari ini.
Selain itu, kerajaan juga akan meneruskan Bantuan Awal Persekolahan sebanyak RM150 kepada semua murid pada Januari ini, tanpa mengambil kira had pendapatan ibu bapa, selain Bantuan Kebajikan Masyarakat kepada isi rumah miskin, warga emas dan OKU juga diteruskan.


Hishammuddin jalani isolasi di hospital selepas disahkan positif Covid

Menteri Kanan Pertahanan Hishammuddin Hussein kini menjalani isolasi di Hospital Angkatan Tentera Tuanku Mizan, bagi rawatan dan pemantauan selepas disahkan positif Covid-19, semalam.Hishammuddin menerusi ciapan di Twitter hari ini memaklumkan walaupun beliau mengalami gejala akibat jangkitan itu, kesihatannya berada dalam keadaan yang baik.Beliau juga mengucapkan terima kasih kepada semua yang mendoakan kesembuhannya.“Saya terima banyak mesej ucapan dan doa sejak semalam. Saya mohon maaf tidak dapat balas semuanya. Namun bagi pihak ahli keluarga, saya amat menghargai dan berterima kasih kepada semua pihak yang ambil berat dan doakan kesembuhan saya. Semoga dimakbulkan Allah,” katanya.Pejabat Menteri Kanan Pertahanan dalam kenyataan semalam memaklumkan Hishammuddin yang telah menerima dos penggalak disahkan positif Covid-19, sedang menjalani tempoh kuarantin yang ditetapkan kementerian kesihatan (KKM).Kenyataan itu juga memaklumkan Hishammuddin akan terus memantau dan menjalankan tugas yang sesuai sepanjang tempoh itu.


PRS namakan Joseph Salang sebagai presiden baru

Parti Rakyat Sarawak (PRS) hari ini mengumumkan ia mencapai kata sepakat mengenai presiden baru bagi mengetuai parti, menamatkan spekulasi mengenai siapa yang akan mengambil alih kepimpinan susulan kematian James Jemut Masing tahun lalu.Bercakap pada sidang media di Kuching, Setiausaha Agung PRS Janang Bungsu berkata pemangku jawatan itu, Joseph Salang akan dilantik sebagai presiden sementara Naib Presiden John Sikie Tayai bersetuju menerima jawatan yang lebih rendah.Janang berkata kedua-dua pemimpin telah menunjukkan jiwa yang besar di atas persetujuan yang dicapai bersama hari ini.“Sikie Tayai mempamerkan sikap negarawan yang terpuji dengan menawarkan dirinya untuk menerima jawatan lebih rendah dalam barisan kepimpinan walaupun menerima banyak pencalonan untuk menjadi presiden parti,” katanya.“Demi partinya, Salang bersetuju untuk kekal memegang jawatan presiden bagi mengekalkan kestabilan parti.”Pemimpin PRS, Masing, meninggal dunia pada 31 Oktober tahun lalu.Kematian beliau menyebabkan kelompongan kuasa dalam parti itu di mana penganalisis memberi amaran jawatan presiden perlu segera diisi.Dalam pada itu, Salang berkata beliau hanya akan memikul tanggungjawab pemimpin parti bagi tempoh sementara.Bercakap hari ini, Janang berkata persetujuan tersebut akan dapat membantu mengekalkan solidariti dalam parti berikutan perbincangan mengenai pertelagahan dalaman dan perebutan kuasa dalam kalangan pemimpin PRS.“Kepimpinan PRS sedar kesan buruk kepada Gabungan Parti Sarawak jika mereka tidak menguruskan konflik dalaman parti,” katanya.“Imej PRS dalam kalangan rakyat turut terjejas, begitu juga imej kepimpinan politik Dayak.”Janang turut berkata Majlis Tertinggi parti itu bersetuju untuk tidak mengadakan pemilihan parti pada persidangan perwakilan tiga tahun sekali (TDC) parti itu di Sibu hujung minggu ini.“Demi kepentingan kesatuan dan perpaduan dalam PRS, para pemimpin bersetuju dengan barisan kepimpinan yang disepakati bersama, di mana ia menjadikan pilihan raya di TDC tidak lagi perlu diadakan,” katanya.“Kesepakatan ini hanya dapat dicapai selepas pengorbanan kepentingan peribadi yang besar dilakukan kedua-dua pihak Sikie Tayai dan Salang.”


Bekas pegawai kanan ATM, pengarah syarikat direman berkaitan projek di Sarawak

Seorang bekas pegawai kanan Angkatan Tentera Malaysia (ATM) bergelar “Datuk” dan seorang pengarah syarikat pembekal direman tiga hari bermula hari ini bagi membantu siasatan berhubung tuntutan palsu projek naik taraf jalan raya di pedalaman Sarawak.Menurut sumber Suruhanjaya Pencegahan Rasuah Malaysia (SPRM), kedua-dua suspek lelaki masing-masing berumur 62 dan 56 tahun itu ditahan di Ibu Pejabat SPRM kira-kira pukul 5.00 petang dan 11 malam semalam ketika hadir memberi keterangan.Katanya tuntutan itu membabitkan pelaksanaan 10 projek jalan negeri di pedalaman Sarawak di bawah Kementerian Pertahanan yang bernilai lebih RM800 juta.Ia membabitkan projek pembinaan jalan menghubungkan beberapa bandar kecil di Sarawak seperti Kapit, Ba’Kelalan, Belaga dan Limbang, yang dikenali sebagai “Projek Jiwa Murni” di bawah kementerian berkenaan, yang dianugerahkan kepada syarikat itu sejak tahun 2010 hingga 2016.Perintah reman itu dikeluarkan Penolong Pendaftar Mahkamah Majistret Putrajaya, Siti Roslizawati Mohd Zanin.Pada 8 Sept lepas, media melaporkan SPRM menahan dua individu bergelar “Datuk” yang merupakan rakan kongsi dan pengarah sebuah syarikat dalam operasi khas yang dilaksanakan dengan dengan kerjasama Kementerian Pertahanan, yang berkaitan dengan tuntutan berkenaan.


Kanak-kanak 4 tahun maut jatuh tingkat 11 kuarters polis

Seorang kanak-kanak perempuan berusia empat tahun maut selepas terjatuh dari tingkat 11, Kuarters Polis USJ 8, Subang Jaya, dekat Kuala Lumpur, hari ini
Ketua Polis Daerah Subang Jaya, ACP Wan Azlan Wan Mamat, berkata polis menerima laporan mengenai kejadian tersebut pada jam 11.35 pagi tadi.
"Menurut ibunya, sebelum kejadian, dia berada di bahagian dapur manakala dua anaknya sedang bermain di ruang tamu.
“Namun selepas itu, dia terdengar bunyi pintu bilik bahagian tengah tertutup dengan kuat dan cuba membuka pintu itu, tetapi gagal kerana pintu telah terkunci,” katanya dalam kenyataan, malam ini.
Wan Azlan berkata ibu mangsa kemudian mendengar suara anaknya meminta tolong sebelum dia ke bilik bersebelahan dan apabila melihat dari luar tingkap mendapati anaknya itu telah terjatuh ke bawah.
Menurutnya, petugas kesihatan mengesahkan mangsa meninggal dunia di lokasi kejadian dan mayat kanak-kanak berkenaan dibawa ke Jabatan Perubatan Forensik Hospital Serdang untuk dibedah siasat.
"Siasatan lanjut di tempat kejadian mendapati tiada sebarang unsur-unsur jenayah dan kes diklasifikasi sebagai mati mengejut,” katanya.
Wan Azlan berkata mangsa adalah anak pertama daripada dua adik beradik dan ibu bapanya merupakan anggota polis yang tinggal di kediaman tersebut.


Apakah petisyen tamat darurat Khalid disokong PH?

Persoalan setakat mana sokongan yang diterima Ahli Parlimen Amanah Khalid Samad daripada rakan-rakannya dalam Pakatan Harapan (PH) timbul ketika beliau membentuk jawatankuasa pendesak darurat ditamatkan.Hal ini muncul selepas MalaysiaNow dimaklumkan sumber yang boleh dipercayai bukan sahaja kebanyakan ahli Parlimen dari PH gagal hadir menunjukkan sokongan kepada Khalid di pintu Istana Negara pada 20 April lalu, bahkan petisyen yang diserahkan kepada setiausaha sulit Agong tempohari hanya ditandatangani ahli Parlimen Shah Alam itu sahaja.Sumber yang rapat dengan kepimpinan Amanah berkata memorandum yang disampaikan Jawatankuasa Rayuan Tamatkan Proklamasi Darurat itu kepada Sultan Abdullah Sultan Ahmad Shah adalah ringkas dan hanya ditandatangan oleh Khalid sahaja.“Banyak pertanyaan mengapa surat yang sangat bergantung kepada jumlah tandatangan ahli Parlimen itu hanya memiliki tanda tangan Khalid sahaja,” kata sumber itu.Beberapa hari sebelum himpunan penyerahan memorandum kepada Agong yang diadakan 20 April lalu, jawatankuasa yang lebih dikenali sebagai “Tamat Darurat” mempromosikan pemimpin utama PH termasuk Presiden PKR Anwar Ibrahim bakal hadir di istana.Perkara yang menarik pengamal media adalah kenyataan penganjur himpunan yang berkata Anwar dan bekas perdana menteri Dr Mahathir Mohamad akan hadir, ia dilihat sebagai kali pertama kedua-dua seteru politik itu dilihat bersama selepas kejatuhan PH daripada pentadbiran tahun lalu.Bagaimanapun, Anwar, yang sepatutnya menjadi sebahagian anggota delegasi terdiri dari tiga orang untuk masuk menyerahkan memorandum itu kepada pihak istana, tidak hadir dan dilaporkan menghadiri sebuah acara di Port Dickson.Antara yang turut hadir pada hari tersebut termasuk bekas perdana menteri dan Ahli Parlimen Langkawi, Mahathir, anaknya, Mukhriz Mahathir, Presiden Amanah Mohamad Sabu, Timbalan Setiausaha Agung DAP Teresa Kok dan Naib Presiden PKR Tian Chua, selain sekumpulan kecil ahli Parlimen PH dari Lembah Kelang.Khalid kemudian mengumumkan istana bersetuju untuk menerima Tamat Darurat menghadap, namun tarikh terperinci masih belum diberikan.Ia adalah percubaan kali keduanya dalam usaha jawatankuasa itu menghadap Agong. Jawatankuasa itu juga berharap Agong bersetuju untuk menyegerakan penamatan darurat yang dijadualkan bakal berakhir Ogos depan.Perintah darurat diisytiharkan pada Januari lalu selepas negara menyaksikan peningkatan mendadak kes baru jangkitan Covid-19 di seluruh negara.Ia adalah susulan daripada pengumuman kedua pelaksanaan perintah kawalan pergerakan (PKP) yang lebih dikenali PKP 2.0 di seluruh negara.Sebelum ini, Perdana Menteri Muhyiddin Yassin beberapa kali memberikan jaminannya bahawa kerajaan sivil akan terus berfungsi walaupun sidang Dewan Rakyat ditangguhkan.Beliau turut berkata pilihan raya akan diadakan selepas darurat berakhir dengan syarat keadaan Covid-19 bertambah baik.Sepanjang tempoh darurat, jawatankuasa khas yang dianggotai 19 orang terdiri daripada pemimpin masyarakat dan ahli politik ditubuhkan bagi menasihati Agong, termasuk mengesyorkan penamatannya.Jawatankuasa itu termasuk tiga anggota daripada pembangkang mewakili tiga parti komponen PH.Walaupun wujud gesaan untuk memboikot jawatankuasa tersebut, mereka bagaimanapun bersetuju untuk menyertainya.Sementara itu, Khalid tetap meneruskan penubuhan Tamat Darurat sebagai NGO pendesak bagi mendapatkan sokongan beberapa individu dan ahli-ahli Parlimen selain sokongan daripada sekurang-kurangnya 100 kumpulan kebajikan dan agama termasuk persatuan Buddha, kelab peminat politik sehinggalah peniaga-peniaga kereta Bumiputera.“Jika kita kira semua kumpulan ini yang berikan sokongan kepada ahli Parlimen pembangkang yang lantang bersuara menentang perintah darurat, sepatutnya perhimpunan pada 20 April itu tunjukkan kekuatan mereka di pintu istana.“Tetapi itu tak berlaku, menyebabkan persoalan timbul adakah ahli-ahli Parlimen ini benar-benar komited nak tamatkan darurat,” kata sumber Amanah itu kepada MalaysiaNow.Setakat ini, usaha MalaysiaNow untuk mendapatkan respons dari Khalid Samad masih tidak berjaya.


8 calon rebut jawatan naib presiden Umno

Dua daripada calon itu ialah penyandang jawatan berkenaan iaitu Menteri Pendidikan Tinggi Mohamed Khaled Nordin dan bekas Ahli Parlimen Padang Terap Mahdzir Khalid.
Tiga lagi calon ialah Menteri di Jabatan Perdana Menteri (Undang-Undang dan Reformasi Institusi) Azalina Othman Said, bekas Ahli Parlimen Kepala Batas Reezal Merican Naina Merican dan Ahli Majlis Tertinggi Umno Johari Abdul Ghani.
Turut bertanding Menteri Besar Pahang Wan Rosdy Wan Ismail, bekas menteri besar Johor Hasni Mohammad dan Mohd Yusof [email protected] yang merupakan ahli Umno Bahagian Iskandar Puteri.
Nama calon yang bertanding bagi jawatan itu diumumkan dalam majlis di sebuah hotel di Kuala Lumpur malam tadi, yang turut dihadiri oleh Presiden Umno Ahmad Zahid Hamidi dan Timbalannya, Mohamad Hasan.
Bagi calon Ahli Majlis Tertinggi (MT), seramai 95 orang layak bertanding termasuk Setiausaha Agung Ahmad Maslan, Ahli Parlimen Jelebu Jalaluddin Alias, Menteri Luar Zambry Abd Kadir dan Menteri Perdagangan Antarabangsa dan Industri (Miti) Tengku Zafrul Abdul Aziz.
Jawatan Ketua Pergerakan Wanita pula menyaksikan persaingan satu lawan satu antara penyandangnya Noraini Ahmad dan veteran Umno Shahrizat Abdul Jalil.
Bagi jawatan Naib Ketua, Rosni Zahari yang merupakan Pengarah Komunikasi Wanita Barisan Nasional (BN) akan dicabar oleh Ketua Wanita Umno Pulau Pinang Norliza Abdul Rahim.
Jawatan Ketua Pemuda Umno pula menyaksikan perebutan antara empat calon iaitu Ahli Parlimen Paya Besar Mohd Shahar Abdullah, Ahli Dewan Undangan Negeri Merlimau Dr Muhamad Akmal Saleh, Ahli Majlis Tertinggi Umno Armand Azha Abu Hanifah dan calon Meor Hassan Mat Ali.
Perebutan jawatan timbalan ketua pemuda Umno juga menyaksikan empat calon bertanding termasuk anak bekas Perdana Menteri iaitu  Mohd Nazifuddin Mohd Najib dan Ketua Pemuda Umno Johor Mohd Hairi Mad Shah.
Perebutan bagi jawatan Ketua Puteri Umno pula melibatkan enam calon termasuk Naib Ketua Puteri Nurul Amal Mohd Fauzi, Ahli MT Khaidhirah Abu Zahar dan Setiausaha Puteri Umno Nurul Hazwani Mohd Fauzi manakala Naib Ketua Puteri menyaksikan tiga calon.
Sementara itu, Ahmad Zahid dalam ucapannya berharap pemilihan kali ini berjalan lancar mengikut garis panduan ditetapkan selaras dengan hasrat untuk menjadikan Umno sebuah parti yang kuat.
Beliau berkata pemilihan kali ini penting kerana mereka yang bertanding adalah calon Umno Malaysia dan tidak mewakili mana-mana kumpulan.


Penganalisis jangka pertandingan sengit calon wanita di Ampang

Penganalisis politik menjangkakan persaingan sengit bakal berlaku di kerusi Parlimen Ampang di mana sembilan calon bersaing termasuk lima calon wanita bagi merebut sokongan pengundi dari kaum Melayu dan Cina pada Pilihan Raya Umum ke-15 (PRU15).
Penyandang Parlimen Ampang Zuraida Kamaruddin sebagai calon Parti Bangsa Malaysia (PBM) akan menentang empat calon wanita; Ivone Low Yi Wen dari Barisan Nasional (BN), Sasha Lyna Abdul Latif dari Perikatan Nasional (PN), Rodziah Ismail dari Pakatan Harapan (PH) dan Nurul Ashikin Mabahwi dari Gerakan Tanah Air (GTA).
Sementara calon lelaki termasuk Lai Wai Chong (Warisan) dan tiga calon bebas; M Raveendran, Muhammad Shafiq Izwan Mohd Yunos dan Tan Hua Meng.
Bercakap kepada MalaysiaNow, penganalisis politik dari Universiti Islam Antarabangsa (UIAM) Rabi'ah Aminudin berkata apabila kesemua calon wanita dipertandingkan di sesebuah kerusi Parlimen, kelebihan yang akan berlaku adalah sesiapa sahaja yang memenangi kerusi itu tetap akan diwakili oleh wakil rakyat wanita.
Jelas Rabi'ah, situasi itu dikenali sebagai "all-women shortlist" yang turut menjadi amalan biasa dalam percaturan pilihan raya di luar negara seperti di Korea Selatan.
"Ini adalah lebih baik daripada meletakkan calon wanita di kawasan yang tidak selamat," katanya.
Katanya, PRU15 kali ini para pengundi di Ampang berkemungkinan besar memilih calon disebabkan faktor parti dan bukannya individu.
Menurutnya lagi, Parlimen Ampang dahulunya amat dikenali sebagai kubu kuat BN namun sejak 2008 ia berubah angin menjadi kubu kuat PKR.
Atas sebab itu katanya, pertembungan Zuraida dan Rodziah akan menjadi sesuatu yang menarik untuk dilihat sepanjang tempoh kempen PRU15.
"Lebih-lebih lagi penyandang kerusi Parlimen Ampang terpalit beberapa kontroversi dan juga kapasiti beliau sebagai menteri juga agak kontroversi sewaktu kemuncak Covid-19," katanya merujuk kepada peletakan jawatan Zuraida sebagai menteri perusahaan perladangan dan komoditi serta keluar dari Bersatu untuk menyertai PBM.
"Rodziah pula sudah lama aktif dalam politik di negeri Selangor dan memegang portfolio penting dalam kerajaan negeri.
"Sekiranya beliau mempunyai strategi yang berkesan untuk mendekati pengundi Ampang, saya melihat kemungkinan Ampang untuk beralih parti mungkin agak rendah."
Sementara itu, Rabi'ah berkata bagi calon dan wajah baru dari PN dan BN mungkin memerlukan sedikit masa lagi untuk membina portfolio di kawasan tersebut.
Zuraida memenangi kerusi Parlimen Ampang di bawah tiket PKR dengan majoriti 41,956 undi dalam pertandingan empat penjuru – BN, PAS, Parti Rakyat Malaysia (PRM).
Zuraida dilantik ke dalam jemaah menteri selepas kerajaan Pakatan Harapan (PH) menumbangkan BN pada 9 Mei 2018.
Cukupkah sekadar isu wanita?
Dalam pada itu, penganalisis dari Institut Kajian Asia Universiti Nottingham Bridget Welsh berkata calon wanita sering dipinggirkan tetapi Parlimen Ampang sangat berbeza kerana calon-calon yang mewakili parti mempunyai latar belakang dan asas politik yang berbeza.
"Saya fikir jika dibandingkan semua semua calon, PH mempunyai kelebihan (kerana) asas sokongan Umno di Ampang sudah melemah dengan ketara.
"Dan BN meletakkan calon Cina, yang menunjukkan bahawa mereka tidak mampu mendekati para pengundi secara meluas terutamanya kawasan majoriti masyarakat di Ampang sekarang, sebilangan besar penduduk adalah kampung-kampung Melayu," katanya kepada MalaysiaNow.
Selain itu, Welsh berkata isu setempat juga akan tertumpu kepada permasalahan akar umbi dan bukan sahaja melibatkan permasalahan yang dihadapi oleh golongan ibu dan wanita.
Sebaliknya, kebimbangan pengundi di Ampang akan berfokus kepada rancangan pembangunan dan pengurusan kawasan itu terutamanya melibatkan projek-projek yang mengubah persekitaran kawasan itu secara ketara.
Katanya, terdapat ramai penduduk Ampang yang sangat mengambil berat tentang pengurusan tanah runtuh, pembangunan setempat, kesesakan lalu lintas dan lain-lain lagi.
Menurut Welsh, meskipun Zuraida sudah berada lama di Ampang dan berupaya mendapatkan sokongan akar umbi di situ, situasinya kurang baik berbanding calon-calon lain yang baru.
"Saya rasa orang yang paling terkenal ialah calon PH, sebab dia dilihat sebagai orang berstatus keluarga, dia lebih kenal dengan kawasan itu.
"Dia juga dikenali sebagai sebahagian daripada ahli kerajaan tempatan, saya fikir ini akan memberi kelebihan kepadanya berbanding calon lain yang kurang dikenali," katanya.


Mahkamah benarkan lanjutan masa untuk Najib failkan petisyen rayuan kes SRC

Bekas perdana menteri Najib Razak hari ini mendapat kelulusan dari Mahkamah Persekutuan untuk lanjutan tempoh bagi memfailkan petisyen rayuan untuk mengenepikan sabitannya dalam kes penyelewengan dana RM42 juta SRC International.Panel tiga hakim diketuai Ketua Hakim Sabah dan Sarawak Abang Iskandar Abang Hashim sebulat suara meluluskan permohonan yang difailkan Najib pada 11 April lalu, lapor Malaysiakini.Najib mesti memfailkan petisyen rayuan tersebut selewat-lewatnya hari ini, iaitu tarikh akhir yang dinyatakan dalam permohonannya.Terdahulu, dalam afidavit sokongannya, Najib berkata pasukan pembelaannya memerlukan lebih masa untuk mengkaji rekod rayuan dan menyediakan petisyen yang lengkap.Beliau berkata alasan penghakiman yang disediakan oleh hakim-hakim Mahkamah Rayuan mengandungi 176 jilid keseluruhannya dan pihak pembelaan menerimanya pada 31 Mac lepas.“Ia adalah mustahil untuk pasukan pembelaan saya meneliti rekod rayuan yang diterima dan menyediakan petisyen rayuan yang lengkap dalam masa yang singkat bagi menangani segala isu yang diketengahkan oleh hakim-hakim Mahkamah Rayuan.“Alasan penghakiman tersebut perlu diteliti dengan memeriksa nota prosiding pada kedua-dua peringkat prosiding bagi memastikan ketepatan dalam dapatan fakta, inferens yang dibuat dan undang-undang yang terpakai,” kata ahli Parlimen Pekan itu.Pada 8 Disember 2021, Mahkamah Rayuan mengekalkan sabitan bersalah ke atas Najib di mana beliau dijatuhkan hukuman penjara 12 tahun dan denda sebanyak RM210 juta atas kesalahan menyelewengkan RM42 juta dana SRC International.Hakim Abdul Karim Abdul Jalil yang mengetuai panel hakim bersama Has Zanah Mehat dan Vazeer Alam Mydin Meera secara sebulat suara mengenepikan rayuan Najib terhadap keputusan Mahkamah Tinggi yang disampaikan pada 8 Julai 2020.Najib kini dalam proses rayuan di Mahkamah Persekutuan.


Antara perjalanan Abim dan Amanah

Sabtu minggu lalu ada dua pertubuhan yang mengadakan persidangan tahunannya, Angkatan Belia Islam Malaysia (Abim) dan Parti Amanah Negara.Walaupun kedua-duanya tiada kaitan, Abim adalah badan dakwah orang muda dan Amanah merupakan parti politik, tetapi ia mempunyai susur galur sama dalam gerakan Islam negara sejak 40 tahun lalu.Kini Abim sudah berkembang menjadi satu keluarga besar meliputi Persatuan Wadah Pencerdasan Umat (Wadah) dan Persatuan Kebangsaan Pelajar Islam Malaysia (PKPIM).Wadah adalah persatuan baru bagi menampung warga Abim yang sudah melepas usia belia.PKPIM adalah persatuan pelajar yang sudah lama bersekutu dengan Abim sejak tahun 1970-an lagi.Pada dekad itu, satu perkembangan unik berlaku di dunia Islam.Ia tidak dijangka dan didorong oleh banyak faktor, antara lain adalah kerana rasa tidak puas hati orang muda terhadap pentadbiran orang tua.Mereka bukan saja menolak kapitalisme dan sosialisme, yang ketika itu masih bertarung dalam Perang Dingin tetapi juga golongan pemerintahan Muslim tradisional dan konservatif.Jadi kesedaran baru untuk pelaksanaan Islam kontemporari ini dipanggil gerakan Islam dan lewat tahun 1970-an itu disebut sebagai Era Kebangkitan Islam.Orang muda Islam di seluruh dunia ini mengimpikan satu dunia baru di mana negara-negara Islam menjadi unggul, maju dan mampu berdepan dengan Barat dan Timur.Di Malaysia, pelopor Gerakan Islam ini adalah Abim.Ia membawa gagasan Islam yang progresif dan kontemporari berbeza daripada persatuan-persatuan terdahulu seperti PAS.Tetapi oleh kerana Abim ini bersifat pembangkang, maka ia bersama dengan PAS, ketika itu di bawah pimpinan Asri Muda, seorang nasionalis Islam kanan.Dalam pilihan raya tahun 1978, kalangan Abim turut berkempen untuk PAS.Abim diketuai oleh Anwar Ibrahim dengan timbalannya, Fadzil Nor.Kemunculan Anwar dalam politik tanah air berlaku semasa Demonstrasi Pelajar tahun 1974 dan beliau ditahan mengikut Akta Keselamatan Dalam Negeri (ISA).Tetapi kebangkitan pelajar pada masa itu bukan fenomena gerakan Islam.Ia merupakan gelombang demonstrasi pelajar Asia yang digerakkan oleh orang muda kiri dan berlaku juga di Korea Selatan, Thailand dan Indonesia.Sifatnya adalah anti-Amerika dan anti-Perang Vietnam.Ia merupakan lanjutan daripada ledakan pemberontakan politik dan budaya orang muda tahun 1960-an di Amerika dan Eropah yang membantah Perang Vietnam.Ideologi pemberontakan ini adalah bersifat kiri tetapi mereka menolak fahaman blok Timur, sebaliknya mengemukakan pemikiran sendiri disebut New Left atau Kiri Baru.Ketika Anwar di Kem Tahanan Kamunting, Abim bergerak dan mempengaruhi kumpulan-kumpulan Islam di kampus-kampus universiti dan kolej tempatan, Universiti Malaya, Universiti Kebangsaan Malaysia, Institut Teknologi Kebangsaan, Kolej Pertanian Serdang dan Institut Teknologi Mara.Landskap politik pelajar juga berubah, daripada fahaman kiri ke gerakan Islam.Dengan melibatkan diri pada pilihan raya kampus, Abim dapat mempengaruhi parti pelajar yang bertanding dengan turut menguasai persatuan mahasiswa Islam dan persatuan mahasiswa universiti.Maka hampir kesemua aktivis pelajar termasuk Mohamad Sabu atau dikenali sebagai Mat Sabu di ITM mempunyai kaitan dengan Abim.Pada tahun 1979, Anwar dibebaskan daripada ISA.Tempat pertama beliau berceramah selepas dibebaskan ialah ITM.Penulis hadir dalam majlis itu.Ia adalah anjuran Kesatuan Siswa ITM yang presidennya ialah Khalid Jaafar.Pengerusi majlis ialah Ghani Shamsuddin, seorang pensyarah dan kini merupakan penasihat Amanah.Tetapi 1979 adalah tahun yang mana dunia digoncangkan oleh Revolusi Iran.Ia merupakan kebangkitan orang muda yang berjaya menjatuhkan rejim Shah Reza Pahlavi, sekutu Amerika.Sekaligus gerakan Islam mendapat inspirasi dan semangat baru dan percaya bahawa pada masa depan adalah milik umat dan dunia Islam.Pengaruhnya turut sampai ke gerakan Islam Malaysia.Pemimpin-pemimpin Abim juga mengunjungi Iran.Mat Sabu muncul sebagai aktivis pro-Revolusi Iran.Dalam politik kepartian, tentunya pilihan gerakan Islam adalah PAS.Fadzil dan Nakhaie Ahmad daripada Abim menyertai PAS dan memenangi kerusi dalam pilihan raya umum tahun 1978.Asri pula mengharapkan Anwar dapat menggantikannya untuk memimpin dan membangkitkan semula PAS.Banyak aktivis gerakan Islam menyertai PAS termasuk Mat Sabu.Ia menyegarkan parti itu dengan darah muda.Menjelang pilihan raya umum tahun 1982, suatu perkembangan yang mengejutkan berlaku.Atas tawaran Dr Mahathir Mohamad, Anwar menyertai Umno.Mahathir juga memerhatikan perkembangan kebangkitan Islam di seluruh dunia.Beliau mempunyai wawasan dunia Islam tersendiri bersifat progresif, inklusif, pembaharuan dalam tafsiran beragama tetapi tidak terlepas daripada nasionalisme kanan.Malaysia hendak dijadikan negara Islam yang berbeza daripada apa yang dikemukakan oleh Tunku Abdul Rahman dan Abdul Razak Hussein.Tentu sekali pandangan Mahathir berbeza daripada Anwar dan gerakan Islam.Walaupun tidak sama, mereka boleh bekerjasama.Abim mendokong kemasukan Anwar ke dalam Umno, dengan mereka juga diberikan tempat dalam kerajaan dan parti.Ketika Anwar menjadi ketua Pemuda Umno, beliau menubuhkan biro dakwah yang menerbitkan Jurnal Dakwah.Umno hendak dijadikan sebahagian daripada gerakan Islam.Tetapi tindakan Anwar itu memecahkan gerakan Islam.Ia merupakan tamparan hebat kepada PAS.Gerakan Islam berpecah.Orang muda yang menolak tindakan Anwar itu menyertai PAS.Mereka beralih kepimpinan, dari Anwar ke Fadzil yang tampil sebagai penentang utama Anwar, Mahathir dan Umno.Strategi Mahathir berjaya dan BN menang besar dalam pilihan raya umum 1982.Ekoran itu PAS bergolak dan orang muda gerakan Islam menjatuhkan kepimpinan lama parti itu.Dengan gagasan Kepimpinan Ulama, PAS mengalami pembaharuan untuk menjadi wadah jelas bagi gerakan Islam.Nik Abdul Aziz Nik Mat, Fadzil, Hadi Awang dan Nakhaie menjadi ulama bagi pembaharuan.Ia didokong oleh aktivis muda, antara lain ialah Mat Sabu.Tetapi akibatnya PAS berpecah. Asri menubuhkan Hamim dan menyertai Barisan Nasional (BN).Walaupun dengan semangat berkobar dan berceramah berapi-api, PAS kalah teruk dalam pilihan raya 1986.Ia hanya dapat bertapak semula apabila Umno pula yang berpecah melalui kerjasama dengan Tengku Razaleigh Hamzah.Senario politik berubah apabila Mahathir dan Anwar yang berpecah pada tahun 1998.Daripada reaksi rakyat, ternyata Anwar mempunyai penyokong yang ramai.Fadzil dan PAS menyokong Anwar.Abum turut berperanan dalam penubuhan Parti Keadilan Nasional yang kemudiannya bergabung dengan PRM untuk menjadi Parti Keadilan Rakyat (PKR).PAS sentiasa bersama PKR dan mendokong Anwar sebagai calon perdana menteri dalam pilihan raya 1999, 2004, 2008 dan 2013, dari Barisan Alternatif ke Pakatan Rakyat.Tetapi setelah ketiadaan Fadzil dan Nik Aziz, PAS di bawah Hadi Awang menjadi konservatif, eksklusif dan nasionalis kanan.Mereka menolak kerjasama dengan Anwar, PKR dan DAP.Anggota pimpinan PAS yang menyokong Anwar dipanggil Anwarista dan Erdogan.Mereka ini, termasuk Mat Sabu yang berjawatan timbalan presiden disingkirkan daripada kepimpinan melakui pemilihan muktamar tahunan.PAS berpecah dan lahirlah Amanah.Pakatan Rakyat digerakkan semula sebagai Pakatan Harapan.Tetapi Umno berpecah juga dengan Mahathir menubuhkan Bersatu untuk melawan BN.Inilah ironi politik. Dalam pilihan raya 2018, Mahathir, Anwar dan Mat Sabu bersekutu dan berjaya mengalahkan Umno dan PAS.Kini menjelang Pilihan Raya Umum ke-15, Anwar dan Mahathir masih bertikai.Abim tetap bersama Anwar.Amanah menyokong Anwar sebagai calon perdana menteri tetapi mencadangkan grand coalition atau PH plus untuk memberi ruang pada calon lain dan menampung suara penyokong Mahathir.Buat masa ini para aktivis tidak menyebut lagi pun istilah gerakan Islam.Bukan saja di Malaysia tetapi seluruh dunia.Tiada lagi slogan Era Kebangkitan Islam.Sebaliknya istilah Islamic State amat ditakuti oleh dunia kerana ia menjadi gerakan terorisme mengerikan yang mencemarkan dan melumpuhkan idealisme gerakan Islam 40 tahun dahulu.


Baik, buruk Kementerian Wilayah Persekutuan bawah Anwar

Keputusan penstrukturan semula Kementerian Wilayah Persekutuan kepada Jabatan Wilayah Persekutuan dengan pentadbirannya di bawah Jabatan Perdana Menteri (JPM) berkuat kuasa 22 Disember lalu mencetuskan persoalan sama ada Perdana Menteri Anwar Ibrahim sedang menjadikan dirinya sebagai menteri “de facto” bagi kementerian berkenaan.
Ketua Setiausaha Negara Mohd Zuki Ali baru-baru ini mengumumkan penstrukturan Jabatan Wilayah Persekutuan selepas satu sesi taklimat bersama perdana menteri di Menara 1 Dewan Bandaraya Kuala Lumpur (DBKL).
Zuki turut menamakan Rosida Jaafar sebagai ketua pengarah Jabatan Wilayah Persekutuan.
Peguam Rafique Rashid berkata menggugurkan satu portfolio kementerian bermakna mengurangkan satu jawatan menteri dan ianya satu tindakan yang baik kerana membawa manfaat apabila perbelanjaan negara boleh dijimatkan.
Bagaimanapun, katanya, Kementerian Wilayah Persekutuan menjadi satu lagi portfolio terkini diambil Anwar selepas menamakan dirinya sebagai menteri kewangan.
Menurut Rafique, memandangkan ianya berada di bawah JPM dan “tiada menteri” maka ianya mencetuskan satu persoalan penting sama ada menteri untuk kementerian tersebut kini disandang oleh perdana menteri sendiri.
“Jadi sekarang kita ada Anwar sebagai PM, Anwar sebagai menteri kewangan dan Anwar sebagai de facto menteri wilayah persekutuan?
“Ini PM kena telus dan maklum. Adakah Ketua Pengarah Rosida sebagai pengganti menteri atau ‘figure head’? Selagi perkara ini tidak dijelaskan, maka Anwar adalah menteri de facto Kementerian Wilayah Persekutuan,” katanya kepada MalaysiaNow.
De facto merujuk kepada istilah latin yang bermaksud “pada hakikatnya”.
Manakala dari sudut perundangan dan kenegaraan, jawatan “de facto” pula merujuk kepada individu atau pegawai yang memegang sesuatu jawatan tanpa mengikut cara yang ditetapkan oleh undang-undang.
Kementerian Wilayah Persekutuan diwujudkan pada tahun 1979 yang berfungsi sebagai penyelaras perancangan dan pembangunan Kuala Lumpur dan kawasan Lembah Klang.
Pada tahun 1981, kementerian tersebut diturunkan statusnya menjadi unit bahagian di bawah pentadbiran JPM yang dikenali sebagai Unit Perancangan Lembah Klang.
Pada tahun 2004, Kementerian Wilayah Persekutuan diwujudkan semula selepas perdana menteri ke-4, Abdullah Ahmad Badawi merombak Kabinet dengan Isa Abdul Samad dilantik sebagai menteri.
Kemunculan semula kementerian tersebut menyaksikan tumpuan khusus diberikan kepada kemajuan wilayah persekutuan iaitu Kuala Lumpur, Labuan dan Putrajaya.
Sejak tahun 2004, kementerian itu tidak pernah diturunkan statusnya kepada JPM sehingga pembentukan kerajaan baru pasca Pilihan Raya Umum ke-15 (PRU15) lalu.
Selain itu, Rafique memberitahu pengumuman itu membawa kepada satu fakta yang menarik apabila Perkara 42 Perlembagaan Persekutuan iaitu melibatkan kuasa pengampunan dan Lembaga Pengampunan.
Katanya, jika diteliti perkara tersebut, sekiranya sesebuah kes mahkamah dibicarakan dan dikendalikan di Kuala Lumpur, maka mereka yang bakal menganggotai Lembaga Pengampunan antaranya ialah menteri yang bertanggungjawab terhadap wilayah persekutuan.
“Ini bermaksud beliaulah yang akan duduk dalam komposisi atau menganggotai mana-mana lembaga pengampunan berkaitan kes-kes wilayah.
“Bukankah kes Najib Razak di dalam wilayah? Ini satu persoalan yang amat penting dari segi undang-undang.”
Menurut Artikal 42, Kuasa Pengampunan, Yang di-Pertuan Agong berkuasa memberi pengampunan, menunda hukuman atau lega hukum selepas mendapat nasihat daripada Lembaga Pengampunan yang dianggotai oleh beberapa pihak termasuk peguam negara.
Menurut Rafique, pengumuman itu berupaya mencetuskan konflik kerana penubuhan kerajaan semasa melibatkan gabungan parti-parti seperti Umno dan Barisan Nasional (BN).
“Dan isu bekas perdana menteri dari Umno yang kini mungkin akan terpaksa bergantung kepada Lembaga Pengampunan dalam kes keputusan SRC di mana beliau dijatuhkan hukuman 12 tahun penjara.”
Sebelum ini, ramai pihak terutamanya pemimpin-pemimpin utama parti politik tidak menolak kemungkinan besar Najib akan mendapat pengampunan selepas didapati bersalah menyeleweng dana RM42 juta milik SRC International Sdn Bhd.
Dalam pada itu, penganalisis politik Mazlan Ali dari Universiti Teknologi Malaysia (UTM) berkata keputusan meletakkan portfolio kementerian tersebut di bawah JPM mungkin disebabkan beberapa faktor.
Katanya, perdana menteri mahukan supaya kawasan-kawasan dalam wilayah persekutuan diuruskan secara langsung di bawah JPM agar perkara-perkara yang berkaitan dengan pengurusan tiga wilayah itu boleh dipantau secara teliti.
“Kerana banyak isu di bawah Wilayah Persekutuan ini, kalau kita lihat dalam perkembangan beberapa tahun yang lalu wujud banyak perkara-perkara yang berkaitan dengan hal-hal penyelewengan tanah contohnya.
“Sebab KL ini satu bandar raya yang mempunyai nilai hartanah yang tinggi.
“Kita dengar banyak isu-isu terkait korupsi di bawah kementerian ini,” katanya kepada MalaysiaNow.
Tambahnya, dengan meletakkan kementerian itu di bawah pemantauan JPM, Anwar dapat memerhati secara langsung supaya perkara-perkara yang seperti rasuah dan salah laku tidak berulang.
Katanya, Putrajaya yang menjadi pusat pentadbiran negara akan menjadi lebih mudah berada di bawah pemantauan JPM terutamanya melibatkan perancangan dan pembangunan wilayah itu terutamanya kehidupan warga penjawat awam dapat diteliti dengan lebih dekat.
“Dan di bawah pentadbiran baru ini, Wilayah Persekutuan ditadbir oleh seorang ketua pengarah, jadi nampaknya kurang politiking di situ kerana kita tahu Kementerian Wilayah Persekutuan menjadi tumpuan ahli-ahli perniagaan yang mencari peluang sebagai lubuk emas.
“Mungkin PM ada satu wawasan mengapa beliau mansuhkan kementerian itu dan meletakkannya di bawah Jabatan Perdana Menteri,” katanya.


Jenazah Salleh Abas selamat dikebumikan

Jenazah bekas ketua hakim negara Mohamed Salleh Abas selamat dikebumikan di Tanah Perkuburan Islam Sheikh Ibrahim di Jalan Pusara, di sini pukul 10.40 pagi tadi.Jenazah Allahyarham Salleh, 91, yang juga pengerusi as-Salihin Trustee Berhad tiba di tanah perkuburan tersebut pada pukul 10.15 pagi dan proses pengebumian dikendalikan kira-kira 10 petugas Jabatan Kesihatan Negeri Terengganu yang lengkap berpakaian pelindung diri (PPE).Bagaimanapun, ahli keluarga dan pihak media tidak dibenarkan untuk berada di dalam kawasan perkuburan tersebut.Wan Pauzi Yahya berkata bapa mentuanya dimasukkan ke Hospital Sultanah Nur Zahirah (HSNZ) di sini Khamis lepas, setelah didapati positif Covid-19 dan disahkan meninggal dunia pada 3.20 pagi tadi, akibat pneumonia.“Ketika berada di hospital, kami anak dan menantu masih dapat bercakap dengan Allahyarham dan beliau belum lagi dimasukkan ke Unit Rawatan Rapi (ICU). Kami juga diberitahu Allahyarham mempunyai masalah pernafasan, tekanan darah rendah dan pelbagai masalah lain,” katanya ketika ditemui pemberita selepas selesai urusan pengebumian, di sini hari ini.Wan Pauzi berkata bapa mertuanya itu terpaksa menggunakan alat bantuan pernafasan malam tadi.Allahyarham Salleh meninggalkan isteri Junaidah Wan Jusoh dan lima anak serta 26 cucu.Pada 1984, Salleh dilantik menjadi ketua hakim negara di Mahkamah Agung (kini Mahkamah Persekutuan), sebelum dipecat semasa krisis Perlembagaan pada 1988.Allahyarham juga merupakan seorang daripada tokoh yang membantu menderaf Rukun Negara pada 1970.Pada Pilihan Raya Umum (PRU) ke-10 pada 1999, Allahyarham menang atas tiket PAS di Dewan Undangan Negeri Jertih, bagaimanapun atas faktor kesihatan Salleh tidak bertanding pada PRU ke 11 pada 2004.


Muhyiddin tawar diri jadi individu pertama disuntik vaksin Covid-19

Perdana Menteri Muhyiddin Yassin berkata beliau akan menjadi antara individu pertama menerima suntikan vaksin Covid-19 bagi meyakinkan rakyat bahawa vaksin yang diperoleh negara selamat dan berkesan.Katanya ini akan diikuti oleh petugas barisan hadapan sebelum diberikan kepada kumpulan sasaran iaitu kumpulan berisiko tinggi seperti warga emas serta penghidap penyakit tidak berjangkit dan penyakit saluran pernafasan kronik.Beliau berkata Jawatankuasa Khas Jaminan Akses Bekalan Vaksin yang telah ditubuhkan dan dipengerusikan bersama oleh Menteri Kesihatan Dr Adham Baba serta Menteri Sains, Teknologi dan Inovasi Khairy Jamaluddin akan memastikan bekalan vaksin dapat diperoleh pada kadar segera.“Kerajaan menjangkakan bekalan pertama sejuta dos vaksin daripada Pfizer akan diterima dan mula diberikan kepada kumpulan sasaran seawal Februari 2021,” katanya.Muhyiddin berkata demikian dalam video perkembangan terkini berhubung pemberian vaksin Covid-19 untuk rakyat Malaysia yang disiarkan menerusi Radio Televisyen Malaysia.Menurut perdana menteri, Bahagian Regulatori Farmasi Negara (NPRA) Kementerian Kesihatan akan terus memantau keberkesanan dan keselamatan vaksin itu dalam kalangan penerima.“Sekali lagi saya ingin mengajak anda semua untuk bersama-sama menghayati dan membudayakan norma baharu dalam menjalani kehidupan seharian walaupun setelah kita menerima bekalan dan suntikan vaksin.“Kita perlu menyesuaikan diri dengan norma baharu kerana virus ini telahpun berada dalam komuniti,” katanya.Muhyiddin turut mengingatkan rakyat supaya mematuhi prosedur operasi standard (SOP) yang telah ditetapkan dan mengamalkan kebiasaan seperti kerap mencuci tangan, memakai pelitup muka dan menjaga jarak fizikal.


Calon PN DUN Tioman meninggal dunia

Calon Perikatan Nasional (PN) Dewan Undangan Negeri (DUN) Tioman Md Yunus Ramli meninggal dunia kira-kira 3.30 pagi ini di Hospital Rompin, Pahang.
Perkara itu disahkan Ahli Jawatankuasa PAS Pusat, Wan Rohimi Wan Daud kepada Bernama.
Md Yunus, 61, daripada PAS yang sebelum ini pernah bertanding di kerusi sama pada PRU14 merupakan ketua PAS Sungai Puteri.
Beliau juga merupakan bekas timbalan presiden Bola Sepak Rompin.
Hari ini adalah hari pengundian bagi Pilihan Raya Umum ke-15 (PRU15).
Bagi PRU15, DUN Tioman menyaksikan pertembungan lima penjuru antara Md Yunus, Sulaiman Bakar (Bebas), Osman A. Bakar (Pejuang), Mohd Fadzli Mohd Ramly (Pakatan Harapan) dan Mohd Johari Hussain (Barisan Nasional).


Import ayam bulat meningkat 80% pada Jun

Kemasukan ayam bulat import meningkat 80% pada Jun kepada 471 tan metrik berbanding 258 dalam bulan Mei berikutan pemansuhan lesen import (AP) dan penangguhan fi permit yang bermula bulan lepas.
Menteri Pertanian dan Industri Makanan Ronald Kiandee berkata kemasukan keratan ayam juga meningkat sebanyak 30% bulan lepas kepada 10,200 tan metrik daripada 7,800 pada Mei.
Beliau berkata prosedur pengimportan bahan makanan yang dipermudah oleh Jabatan Perkhidmatan Kuarantin dan Pemeriksaan Malaysia (Maqis) telah mempercepat proses kemasukan ayam bulat.
"Bekalan ayam di negara kita sudah stabil," katanya kepada media selepas meninjau operasi pengimportan serta pengeksportan produk pertanian dan haiwan di Kompleks Kargo Lapangan Terbang Antarabangsa Kuala Lumpur (KLIA) semalam.
Pada Mei lepas, Perdana Menteri Ismail Sabri Yaakob mengumumkan pemberhentian eksport ayam sebanyak 3.6 juta ekor sebulan bermula 1 Jun selain pelaksanaan pemansuhan AP ayam termasuk bagi ayam bulat dan keratan ayam.
Susulan pemansuhan itu, sesiapa sahaja boleh mengimport makanan ke negara ini bagi memastikan bekalan mencukupi.
Pada 21 Jun lepas, kerajaan turut mengumumkan penangguhan kutipan fi permit bagi komoditi jagung, soya, gandum, ayam bulat dan komoditi asas makanan ternakan.
Penangguhan itu bagi memastikan sekuriti makanan dalam negara terjamin berikutan kos bahan mentah makanan ternakan yang tinggi dalam industri dikenal pasti sebagai antara faktor kenaikan harga barangan seperti ayam.
Ditanya sama ada harga siling ayam yang kini ditetapkan RM9.40 sekilogram di Semenanjung boleh diturunkan susulan bekalan yang sudah stabil, Ronald berkata ia bergantung kepada kuasa pasaran seperti kos input makanan ternakan yang kebanyakannya diimport dan tukaran mata wang asing.
"Kos input bagi pengeluaran ternakan, penanaman sayur dan banyak produk makanan yang dibuat di Malaysia sebahagian besarnya bergantung pada harga pasaran antarabangsa seperti baja dan racun.
"Ayam dan ruminan pula 70% kos pengeluaran bergantung kepada kos input bijirin termasuk jagung dan soya yang diimport dari negara luar.
"Kita ternak ayam tapi kita tak tanam jagung dan soya yang menjadi keperluan kepada makanan ternakan haiwan. Jadi semua ini bergantung kepada pasaran antarabangsa," katanya.
Ronald berkata kerajaan melalui Maqis juga telah melaksanakan beberapa inisiatif bagi memudah cara prosedur pengimportan bahan makanan ke Malaysia antaranya proses kemasukan pantas 24 jam di pintu masuk negara sekali gus mengurangkan kos logistik yang terlibat dalam aktiviti pengimportan.
Beliau berkata inisiatif itu membantu 380 syarikat yang berdaftar sebagai pengimport produk makanan haiwan bagi melancarkan proses pengimportan.
"Sehingga kini, sejumlah 490 konsainan bijirin dan makanan haiwan dengan kuantiti sebanyak 173,000 tan metrik bernilai RM483 juta telah mendapat manfaat daripada proses kemasukan pantas di pintu masuk negara," katanya.


Pembinaan MRSM berbayar tidak libatkan peruntukan kerajaan, kata Zahid

Cadangan mewujudkan Maktab Rendah Sains Mara (MRSM) berbayar kepada golongan berkemampuan tidak akan melibatkan peruntukan daripada kerajaan, menurut Timbalan Perdana Menteri Ahmad Zahid Hamidi.
Beliau yang juga menteri kemajuan desa dan wilayah berkata pelan futuristik yang sedang disusun atur Majlis Amanah Rakyat (Mara) itu akan menggunakan kaedah inisiatif pembiayaan swasta (PFI) serta kerjasama dengan institusi kewangan.
Zahid juga memberikan jaminan MRSM berbayar berkenaan tidak akan didirikan di atas tanah Mara yang dikhususkan untuk manfaatkan rakyat miskin.
“Kita akan bekerjasama dengan beberapa pihak menggunakan jalinan pintar (smart partnership) untuk pembinaannya,” katanya pada sesi Waktu Pertanyaan-pertanyaan Menteri (MQT) di Dewan Rakyat hari ini.
Beliau menjawab soalan tambahan Syed Saddiq Syed Abdul Rahman (PH-Muar) sama ada kerajaan akan menggunakan tanah Mara yang dikhususkan kepada rakyat miskin dan B40 bagi persekolahan anak-anak untuk golongan T20 dan M40.
Menurutnya MRSM berbayar itu boleh dilaksanakan dengan mengambil contoh pelaksanaan Sekolah  Menengah Imtiaz Ulul Albab Melaka.
“Atas pengalaman peribadi saya, saya telah menubuhkan Sekolah Menengah Imtiaz Ulul Albab tanpa sesen pun peruntukan daripada kerajaan. Saya telah melakukannya dan sekolah itu berjalan selama 11 tahun,” katanya.
Dalam pada itu, Zahid berkata cadangan mewujudkan MRSM berbayar tersebut ekoran permintaan tinggi kemasukan ke MRSM iaitu 300 peratus daripada kapasiti sedia ada.
“Kita telah melakukan kajian kebolehlaksanaan dan mendapati ramai pelajar-pelajar berkelayakan untuk memasuki MRSM dari segi akademik tetapi tidak layak dari segi ‘bracket’ pendapatan ibu bapa mereka terutama kumpulan T20 dan M40.
“Salah satu syarat kemasukan (MRSM) ialah keutamaan kepada kumpulan B40,” katanya menambah terdapat juga terlalu banyak permintaan daripada alumni MRSM yang mahukan anak-anak mereka memasuki institusi itu.
Justeru, beliau berkata Mara akan membuka ruang seluas-luasnya bagi anak-anak golongan berkenaan memasuki MRSM tanpa berkompromi dari segi kualiti dan kelulusan minimum akademik.
Menjawab mengenai aduan kos tersembunyi di MRSM sedia ada seperti pembelian baju bagi program tertentu di sekolah yang dibangkitkan Syed Saddiq, timbalan perdana menteri berkata beliau akan bertemu pengerusi persatuan ibu bapa dan guru MRSM bagi mencari jalan agar pelajar golongan B40 tidak terbeban dengan perkara berkenaan.


Pembangkang Israel sepakat bergabung, bentuk kerajaan baru

Pemimpin pembangkang Israel, pada Rabu mengumumkan telah mencapai kesepakatan untuk membentuk kerajaan gabungan yang akan mengakhiri pemerintahan 12 tahun Perdana Menteri Benjamin Netanyahu, lapor Xinhua.Kenyataan Yair Lapid dan rakan sekutu utamanya, Naftali Bennett itu dibuat kira-kira 30 minit sebelum tarikh akhir untuk pembentukan kerajaan baru selepas pilihan raya 23 Mac.Satu kenyataan rasmi dikeluarkan pejabat Presiden Reuven Rivlin menyatakan Lapid memaklumkan presiden “beliau telah dapat membentuk kerajaan.”Di bawah kesepakatan itu, pemimpin parti Yesh Atid, dan Naftali Bennett, yang menerajui parti Yamina, jawatan perdana menteri akan disandang secara bergilir, dengan didahului Bennett.Gabungan baru itu juga termasuk parti Ra’am, sebuah parti Islam dipimpin Mansour Abbas, menandakan kali pertama parti Arab menjadi sebahagian daripada gabungan kerajaan Israel.Turut termasuk dalam gabungan itu parti-parti kecil antaranya parti Biru dan Putih, diketuai Menteri Pertahanan Benny Gantz yang pernah bekerjasama dengan Netanyahu untuk membentuk kerajaan, parti sayap kanan Israel Our Home and New Hope, parti Buruh dan parti Meretz.Presiden mengucapkan tahniah kepada Lapid dan pemimpin parti lain atas kejayaan itu dan berharap Knesset “akan bersidang secepat mungkin untuk meluluskan pembentukan kerajaan, sebagaimana yang diperlukan.”Akhbar Ha’aretz Israel melaporkan Knesset dijangka bersidang bagi mendapatkan undi percaya untuk kerajaan baharu pada Rabu depan.Lapid menulis di Twitter, menyatakan kerajaan baru “akan melayani semua warga Israel, sama ada yang telah mengundi mereka atau tidak. Ia akan menghormati pesaingnya dan melakukan yang terbaik untuk menyatukan semua masyarakat Israel.”Langkah itu dibuat selepas beberapa siri pilihan raya yang gagal memecahkan kebuntuan politik.Kesepakatan itu sekali gus mengakhiri pemerintahan Netanyahu, perdana menteri paling lama berkhidmat di Israel, yang sedang menghadapi perbicaraan atas tuduhan jenayah rasuah dalam tiga kes berasingan.


Pembangkang sedia hadapi PRU15 walaupun khuatir tentang banjir

Parti-parti pembangkang menyatakan kesediaan menghadapi Pilihan Raya Umum Ke-15 (PRU15) dan akan menggerakkan jentera parti serta merta, namun pada masa sama melahirkan rasa bimbang tentang risiko bencana banjir yang dijangka berlaku.
Bagi Setiausaha Agung DAP Loke Siew Fook pula, DAP menghormati keputusan yang telah dibuat mengikut lunas Perlembagaan Persekutuan, walaupun telah menyatakan pendirian bahawa pilihan raya umum tidak sesuai diadakan berikutan risiko banjir.
Katanya Jawatankuasa Tertinggi Pusat (CEC) DAP akan mengadakan mesyuarat tergempar pada malam esok (Selasa), untuk membincangkan persiapan parti menghadapi PRU15 dan seluruh jentera pilihan raya DAP akan diaktifkan serta merta.
“DAP juga akan terus mendukung keputusan Majlis Presiden Pakatan Harapan untuk tidak membubarkan Dewan Undangan Negeri (DUN) Pulau Pinang, Selangor dan Negeri Sembilan. Ini supaya kerajaan negeri masing-masing boleh fokus untuk siap siaga menghadapi sebarang kemungkinan bencana berlaku,” katanya dalam kenyataan hari ini.
Terdahulu Perdana Menteri Ismail Sabri Yaakob dalam perutusan khas yang disiarkan menerusi siaran langsung stesen televisyen tempatan, mengumumkan pembubaran Parlimen dan menyatakan bahawa ia dilaksanakan bagi menoktahkan suara-suara yang selama ini meratib keabsahan kerajaan, kerajaan pintu belakang dan kerajaan tebuk atap.
Perdana menteri berkata dengan pembubaran itu, mandat akan dipulangkan kepada rakyat bagi negara menzahirkan kestabilan politik dan mewujudkan kerajaan teguh, stabil serta dihormati selepas PRU15.
Perdana Menteri turut menasihati semua ketua kerajaan negeri kecuali Sabah, Sarawak, Melaka dan Johor, untuk mendapatkan perkenan Sultan dan Yang di-Pertua Negeri bagi membubarkan DUN masing-masing, bagi membolehkan pilihan raya diadakan serentak.
Timbalan Presiden PKR Rafizi Ramli dalam perkongsian di Twitter pula berkata parti itu akan melakukan yang terbaik dan kini tiba masanya untuk "memecut", setelah beberapa bulan "berlari-lari anak" (berkempen).
“Seperti saya selalu ulang, menang kalah Allah telah tetapkan. Yang penting, kita berusaha terbaik untuk terus bawa Malaysia ke landasan lebih baik,” katanya.
Dalam pada itu, Presiden Parti Ikatan Demokratik Malaysia (Muda) Syed Saddiq Syed Abdul Rahman meluahkan rasa kecewa mengenai pembubaran itu, sekali gus mempersoalkan perlu berkempen ketika musim banjir.
”Beribu-ribu rakyat Malaysia teruk terjejas akibat banjir yang tidak henti-henti ini. Dalam tempoh 10 hari lepas sahaja, sudah banyak kawasan yang dilanda bencana banjir,” katanya menerusi Facebook beliau.
Sementara itu, Timbalan Presiden Parti Pejuang Tanah Air (Pejuang) Marzuki Yahya berkata Pejuang berhasrat meletakkan calon parti itu bertanding atas nama Gerakan Tanah Air (GTA), namun terpaksa tampil dengan perancangan lain memandangkan GTA ketika ini belum mendapat kelulusan Jabatan Pendaftaran Pertubuhan (RoS).
“Kami (Pejuang) semua di bawah GTA, calon kami adalah calon GTA. Kini saya rasa mungkin satu dua hari ini, kita mahu buat keputusan kerana GTA masih belum diluluskan lagi, jadi kami perlu gunakan pilihan kedua,” katanya yang juga Ketua Setiausaha GTA ketika dihubungi.
Biarpun tidak menyangka keputusan kerajaan berkenaan pembubaran Parlimen, Marzuki bagaimanapun berkata Pejuang dan GTA bersedia sepenuhnya untuk menghadapi PRU15.
GTA merupakan gabungan yang ditubuhkan pada 4 Ogos lepas, dengan keanggotaan parti Pejuang, Parti Perikatan India Muslim Nasional (Iman), Parti Barisan Jemaah Islamiah Se-Malaysia (Berjasa) dan Parti Bumiputera Perkasa Malaysia (Putra) serta terbaharu hari ini, Gagasan Bangsa Malaysia turut mengumumkan kerjasama dengan GTA.


PBB anjur sidang kemuncak perubahan iklim pada September 2023

Setiausaha Agung Pertubuhan Bangsa-Bangsa Bersatu (PBB) Antonio Guterres mengumumkan pada Isnin bahawa beliau akan menganjurkan "Climate Ambition Summit" pada September 2023.
Bercakap pada sidang media akhir tahunnya, beliau memberi amaran bahawa dunia masih gagal memerangi perubahan iklim, lapor Agensi Anadolu.
"Matlamat 1.5 darjah Celsius masih samar. Pelan iklim negara semakin berkurangan," katanya sambil merujuk kepada matlamat mengehadkan pemanasan global kepada 1.5°C.
Guterres berkata beliau akan terus mendesak pakatan perpaduan iklim melakukan usaha tambahan untuk mengurangkan pelepasan karbon selaras dengan matlamat 1.5°C dan memastikan sokongan diberikan bagi mereka yang memerlukannya.
Beliau turut menyeru kerajaan, ahli perniagaan, bandar dan masyarakat sivil untuk meningkatkan usaha mereka.
Perjanjian Iklim Paris yang dicapai pada 2015 bertujuan untuk menghadkan pemanasan global di bawah 2°C, sebolehnya mencecah 1.5°C menjelang akhir abad ini.
Inisiatif berkenaan demi memerangi perubahan iklim dan menggesa negara-negara untuk mengurangkan separuh pelepasan karbon mereka menjelang 2030 dan mencapai sifar bersih menjelang 2050.


Kerajaan sibuk memerangi Covid-19, pembangkang tetap berpolitik

Ketika rakyat gelisah, ketika negara kita dihimpit pelbagai masalah angkara Covid-19 dengan kes jangkitan semakin bertambah, ada pula pemimpin politik dilihat seolah-olah tidak ambil kisah.Tidak sudah-sudah mengganggu kerajaan, pelbagai alasan digunakan.Pantang ada peluang, perkara yang bermanfaat pun dimanipulasi sebagai “senjata” untuk membangkitkan rasa curiga rakyat.Tiada ruang bebas diberi kepada Perdana Menteri, Muhyiddin Yassin untuk selesa berusaha mengemudi kerajaannya bagi menangani segala isu yang ada.Alasan yang sama dijaja, didakwa kerajaan sedia ada goyah, dituduh juga kononnya Covid-19 dijadikan tembok agar Pilihan Raya Umum (PRU) dapat dielak, sedangkan jaminan sudah diberi perdana menteri bahawa PRU akan diadakan sebaik krisis Covid-19 berjaya ditangani.Macam-macam cara diguna, ada yang menulis surat kepada ahli Parlimen mengajak mereka memohon perkenan Yang di-Pertuan Agong agar membatalkan ordinan darurat dan memanggil persidangan Dewan Rakyat.Itu usaha pembangkang yang sememangnya sudah dijangka kerana ia kerja mereka, tetapi ada juga pimpinan parti sepatutnya menjadi rakan kerajaan turut melancarkan serangan.Niat murni kerajaan seperti diperlekehkan, pelbagai bantuan yang disalurkan untuk rakyat, peniaga dan  banyak lagi sektor yang terjejas akibat penularan Covid-19 dan Perintah Kawalan Pergerakan (PKP) bagi mereka, bagai tidak bererti.Sudah banyak inisiatif dilaksanakan hasil keprihatinan pemimpin kita di Putrajaya bersama peruntukan dana yang bukan sejuta dua bagi membela rakyat dan ekonomi negara.Pakej Rangsangan Ekonomi Prihatin Rakyat (Prihatin), Prihatin PKS Tambahan, Pelan Jana Semula Ekonomi Negara (Penjana), Kita Prihatin,  Belanjawan 2021 dan terbaru, Pakej Bantuan Ekonomi dan Rakyat Malaysia (Permai), semuanya adalah untuk rakyat selain memperkasa sektor kesihatan dalam usaha melawan virus, musuh yang tidak kelihatan.Jika tiada kata-kata pujian, cukup sekadar memberi sokongan dengan tidak mengganggu kerajaan, sekurang-kurangnya sehingga Covid-19 berjaya ditumpaskan.Jangan menjadi seperti pulut yang membinasakan santan, jangan ‘kokok berdegar-degar’ kerana mahukan populariti sedangkan tiada apa pun dibuat yang boleh membantu.Jangan terlalu gilakan kuasa, mendesak disegerakan pilihan raya sedangkan episod di Sabah akibat tumbangnya kerajaan negeri tahun lalu, menjadi antara punca Covid-19 mengganas kembali.Tidak kasihankah pada petugas barisan hadapan kita yang sudah hampir setahun bertungkus lumus mencurah keringat tanpa henti.* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Kertas siasatan berhubung hakim Nazlan selesai, kata SPRM

Suruhanjaya Pencegahan Rasuah Malaysia (SPRM) mengesahkan kertas siasatan kes membabitkan hakim Mahkamah Rayuan Mohd Nazlan Mohd Ghazali, telah selesai.
Ketua Pesuruhjaya SPRM Azam Baki berkata pihaknya menunggu arahan selanjutnya, yang akan diberikan oleh Pejabat Peguam Negara (AG) untuk tindakan seterusnya.
“Dalam kes berkenaan, pada saya, kami (SPRM) telah selesaikan kertas siasatan dan ia (kertas siasatan) berada dengan SPRM...untuk arahan selanjutnya oleh AG.
“Seperti mana saya sebut dahulu, setakat ini saya juga belum dapat mengumumkan apa-apa arahan daripada AG. Buat masa ini, saya ‘reserve my comment’ dalam siasatan ini dan enggan mengulas lanjut,” beliau berkata demikian dalam sesi dialog bersama media dalam program Cakna Rasuah: SPRM Bersama Media Zon Utara di Georgetown semalam.
Pada 21 Ogos lalu, Peguam Negara Idrus Harun dilaporkan berkata, kertas siasatan kes membabitkan Nazlan tidak berada dengan AG.
SPRM sebelum ini dilapor membuka kertas siasatan terhadap Nazlan, susulan laporan polis menafikan tuduhan dibuat penulis blog, Raja Petra Kamarudin mengenai dakwaan ada sejumlah wang yang tak dapat ditentukan punca dalam akaunnya.
Sementara itu, Azam berkata enam individu lagi termasuk pengarah syarikat, pengerusi pertubuhan, pegawai pentadbir syarikat dan setiausaha pertubuhan, dijangka dituduh di mahkamah berhubung penyelewengan dana Unit Transformasi Masyarakat India Malaysia (Mitra).
Beliau berkata siasatan kes itu telah selesai dan sehingga kini sebanyak 33 kertas siasatan sudah dibuka, dengan lapan individu telah dituduh di mahkamah berhubung kes tersebut.
“Bagi yang belum dituduh kita jangka Jabatan Peguam Negara akan bersetuju untuk tuduh seramai enam orang lagi,” katanya.
Sementara itu Azam berkata pihaknya bersedia membantu parti politik membuat pemeriksaan dan saringan terhadap calon-calon yang akan bertanding pada Pilihan Raya Umum Ke-15 (PRU15) nanti.
Beliau berkata walaupun tiada undang-undang atau dasar untuk memaksa agensi itu membuat saringan terhadap calon PRU15, namun mereka akan cuba membantu parti politik berbuat demikian.
“Saya percaya jabatan lain juga sedang menjalankan tapisan yang diperlukan oleh parti politik. Jadi, dalam kes SPRM, kami bersedia untuk membuat pemeriksaan dari segi rasuah, jika perlu,” katanya.


Aku Melayu dan 13 Mei

Pada minggu pertama pasca 13 Mei,1969 pelbagai macam khabar angin yang aku dengar daripada kawan sekelas.
Entah daripada mana sumber aku pun tidak tahu. Walhal kami tiada radio, TV dan akhbar.
Bab Cina–Melayu dan Melayu-Cina ini menjadi perbualan hangat.
Saban petang aku menjenguk ke Pavilion untuk membaca akhbar. Akhbar tak sampai.
Aku ingat lagi tajuk Utusan Malaysia: “Suasana Aman Tapi Tegang”.
Ini aku baca hampir empat hari sesudah 13 Mei. Akhbar sampai kembali ke Pavilion. Aku mula mendapat maklumat.
Utusan Malaysia memberi ingatan agar jangan mendengar khabar angin.
Malah satu contoh khabar angin ialah berita Ketua Pengarang Utusan Melan Abdullah mati dibunuh oleh orang Cina.  Walhal mengikut Utusan Malaysia, Melan Abdullah sihat walafiat.
Malay College Kuala Kangsar (MCKK) untuk Melayu ertinya: 500 pelajar MCKK semuanya menganggap diri mereka Melayu.
Bila 13 Mei sampai aku merasakan semuanya berubah. Aku bukan pelajar original dari MCKK.
Aku datang dari sekolah yang bercampur, ada Melayu, Cina dan India.
Ada jantan ada betina. Pasca 13 Mei baru aku terasa kami semua pelajar lelaki Melayu dalam satu bumbung.
Warga yang bukan Melayu hanyalah guru-guru kami.
Aku mula sedar aku berpindah dari wilayah majmuk ke wilayah mono.
Tapi fikrah aku masih majmuk. Aku dibesarkan dan disekolahkan dalam masyrakat majmuk.
Aku dibesarkan dalam budaya Melayu plural. Mustahil aku akan melupakan kawan-kawan Cina atau India aku dari Sekolah Menengah Undang Jelebu (SMUJ).
Malah sebelum ke MCKK ketika aku menunggu keputusan  peperiksaan SC/MCE aku mengembara dengan Lee Keong, budak Cina yang “berhitch hiking” dengan aku.
Dua sosok akhir yang menghantar aku di stesen Bas Lim di Kuala Klawang ketika aku hendak mengambil teksi ke MCKK ialah Verapan dan Lee Keong, budak India dan budak Cina.
Aku merasa diri aku Melayu. Tapi bukan Melayu seperti kenalan baru aku dari Kelantan atau Terengganu.
Mereka juga sama seperti aku, baru menjadi “budak koleq” tetapi aku merasakan Melayu mereka agak berlainan.
Dari pengamatan aku merasakan Melayu kawan-kawan dari Pantai Timur ini tidak terbuka.
Pasca 13 Mei ini memaparkan semuanya dengan lebih jelas.
Nasib baik kawan rapat aku Ghani Osman memiliki sikap Melayu terbuka.
Kawan-kawan aku yang lain seperti Fauzi, Razak dan Jalil dari  Selangor aku lihat lebih terbuka.
Mereka tidak mengambil sikap anti-Cina yang semberono.
Banjaran Titiwangsa menjadi garis pemisah antara Melayu plural dengan Melayu mono.
Tanpa mengetahui penuh apa terjadi di Kuala Lumpur kami budak koleq dipaksa oleh suasana dan keadaan untuk mengambil pendirian.
Aku mengambil pendirian: “kerana mereka Melayu maka tidak semesti mereka betul dan baik”.
Pendirian aku ini adalah pengumpulan pengalaman hidup aku.
Pengalaman aku mengajar aku bahawa wujud  Melayu jahat ada Melayu baik. Ada Cina jahat ada Cina baik.
Lalu aku teringat kembali pengalaman hitch hiking bersama Lee Keong.
Aku menumpang Kakak India dengan kereta Fiatnya yang membawa aku ke Kampar.
Lalu aku teringat Abang Cina yang membawa aku naik jeepnya di kawasan lombong di Perak.
Lalu aku teringat aku bermalam, makan minum di rumah Mister Tay di Taiping. Ini rumah keluarga Cina.
Pak Tunggal aku, adik angkat Rais Manaf adalah budak Cina.
Pak Tunggal aku ditangkap oleh Jepun.
Pak Tunggal akhirnya diberitakan mati ketika membuat landasan kereta api di Utara Siam.
Malah di rumah mak long, kakak kepada Rais Manaf, setahun sekali Nana – keling hitam dari India akan sampai.
Nana peniaga kain baju dari Madras akan tidur dan makan minum satu dua minggu di rumah mak long.
Nana akan tidur di serambi.
Keling Nana dengan bungkusan kain baju di junjung di atas kepala.
Si Nana akan menapak berjaja kain baju di wilayah Jelebu.
Justeru Nana selesa menumpang di rumah mak long aku bukan di rumah tumpangan di Kuala Klawang.
Maka aku serasi dan sesuai berkenalan dengan orang bukan Melayu.
Budaya ini bukan satu yang baru untuk aku. Pak Ngah Aminuddin seorang YB ada anak angkat satu keluarga Cina.
Keluarga Cina ini untuk sementara waktu sebelum membuat rumah sendiri duduk di rumah pak ngah aku di Kampung Petasih Dalam.
Sebenarnya aku sudah merasa stabil menjadi budak koleq duduk di Dorm 20. Aku sudah melupakan niat untuk pulang ke sekolah KGV di Seremban.
Pasca 13 Mei, dengan kestabilan yang aku rasai menjadikan aku mula berani bersuara.
Aku kembali menjadi diri aku walaupun dalam kelompok yang baru aku temui.
Suara aku suara yang tidak mengambil pendirian Melayu mono. Aku Melayu plural.
Keyakinan diri aku semakin kukuh. Jika aku berani menolak pengaruh budaya Arab maka aku juga wajib berani menjadi Melayu plural yang terbuka.
Awalnya aku hanya menyuarakan pandangan Melayu aku ini dengan Ghani atau Fauzi atau Jalil. Mereka ini mendengar dan memahami apa yang aku cuba terangkan.
“Ghani, bukan semua Cina jahat. Melayu pun ramai jahat.” Aku berhujah dengan Ghani.
Tiba-tiba aku tidak tahu bagaimana aku dianggap anti-Melayu. Aku dianggap memiliki pandangan yang tidak dikongsi majoriti.
Aku ingat lagi petang itu. Aku dipanggil datang masuk ke Dorm 18.
Di sini beberapa orang budak koleq “ori” sedang menunggu. Ada ramai yang berkumpul.
Tapi dua watak protagonis yang tidak akan aku lupakan ialah Halili dan Muhamad Mat Nor.
“Kau ni Melayu ke tidak?” Halili membuka surah.
“Melayu.” Aku menjawab.
“Kau bukan Cina ke?” Halili mengempak.
Soalan yang mustahil aku jawab.
“Kau tahu apa dah jadi sekarang? Melayu di Selangor dah hilang kuasa. Kau masih suka Cina?” Muhamad Mat Nor bersuara.
Aku tidak tahu apa yang berlaku di Selangor. Dari Utusan aku membaca bahawa di Selangor ada kawasan berkurung. Ini langkah darurat pasca 13 Mei.
Aku tidak arif apa maksud Melayu hilang kuasa di Selangor. Aku tahu menteri besar Selangor ialah Harun Idris, dia Melayu.
“Cina nak ambik Selangor. Kita orang Selangor.” Halili menerangkan asal usul dirinya.
“Kau tak sedar ke kita ini Melayu? Nanti Cina berkuasa, mati Melayu. Kamu ini Melayu ke Cina?” Muhamad Mat Nor menekan aku lagi.
Aku merasa diri aku diperkecilkan. Nilai aku cuba dirombak, cuba di bajak.
Keyakinan diri aku cuba dimusnahkan. Aku kini diorientasi sekali lagi. Kemelayuan aku dipersoalkan.
Tiga empat orang lagi datang berkumpul di sekeliling aku. Aku berdiri tercegat dalam kalangan budak koleq yang ori bukan seperti aku, pendatang baru.
“Kau tahu apa peranan kau nanti? Kau jadi DO nanti, kau jadi pegawai nanti. Kau ada kuasa apa kau nak buat? Kau ini dari MCKK. Kita ini special. ‘creme de la creme’,” Mohamad Mat Nor bersuara.
Sekali lagi aku mendengar ayat creme de creme.
Dulu dari Hamzah Zain senior aku. Kali ini dari Mohamad Mat Nor rakan sekelas dari aliran sains.
Tiba-tiba muncul Mat Nor. Kami panggil dia Mat Nor Star. Dia masuk dari Sekolah Tuaku Abdul Rahman (Star) di Ipoh. Sama seperti aku pendatang baru.
“Selangor almost fall into Chinese. Hanya satu kerusi, habis Melayu.” Mat Nor Star mencelah.
Aku merasa tertekan. Suara Mat Nor Star yang kuat menjemput lebih ramai mengelilingi aku yang tegak berdiri keseorangan.
“Nanti kau jadi pegawai, DO nak beri sapa kerja? Melayu ke Cina?” Halili bertanya.
“Beri yang ada kelulusan.” Aku menjawab.
“Kenapa tak beri Melayu?” Halili meneruskan hujah.
“Sapa yang boleh, dia dapat.” Aku jawab.
“Ok. Ada budak Melayu ada budak Cina, kelulusan sama. Sapa kau beri biasiswa itu?” Muhamad Mat Nor memberi aku “parable” untuk diselesaikan.
“Tengok latar belakang keluarga.” Aku jawab.
“Woit, kelulusan sama, umur sama, pendapatan keluarga pun sama. Satu Cina, satu Melayu mana yang kau pilih?” Muhamad Mat Nor menaikkan suara yang semakin marah.
Aku sedar aku tahu apa maksud mereka memberi aku teka-teki ini untuk dirungkai.
Mereka mahu aku menjawab: “Aku pilih Melayu”.
Petang itu jika aku berikan jawapan yang mereka mahu dengar aku akan hilang harga diri.
Jika aku berikan jawapan, “aku pilih Melayu” bermakna aku bukan lagi diri aku.
Aku bukan lagi memiliki kebebasan untuk berfikir. Aku jadi pengikut. Kalau aku jadi pengikut maka aku akan terus terpenjara.
Di sini individualisme aku kuat. Jati diri dan keyakinan diri aku kuat.
Aku tidak memberikan kepada Halili, Muhamad Mat Nor atau Mat Nor Star apa yang mereka mahu dengar.
Aku hanya menunggu apakah aku akan di terajang? Apakah aku akan dipukul? Apakah aku akan disakiti? Aku tegak berdiri mata aku memandang muka mereka.
Sosok-sosok yang mengelilingi aku sudah hilang akal. Aku enggan bermain teater yang mereka pentaskan.
“Blah la dari sini. Cakap budak koleq. Tapi jadi Melayu tak sedar diri.” Muhamad Mat Nor memberi arahan.
Aku mengundur turun pulang ke Dorm 20.
Apa yang berlaku di Dorm 18 tidak aku ceritakan kepada sesiapa pun.
Tidak pada Jalil. Tidak pada Ghani. Aku telan pengalaman itu untuk memperkukuhkan keyakinan diri aku.
Bulan April masuk. Tiba-tiba aku terdengar bahawa ada beberapa orang  pelajar tingkatan enam mula belajar bersilat.
Aku dengar desas-desus mereka dapat belajar bersilat daripada tok guru silat Orang Kuala.
Berita ini terbocor daripada Wan Magata yang bercerita dalam Dorm 20.
Tak berapa lama kemudian aku dengar kisah satu gelanggang dibuat untuk latihan silat di belakang Dorm 20.
Maka dari sini muncul kisah kuasa ilmu tok guru boleh mandi minyak panas. Tok guru ditikam tidak mati. Tok guru silat yang kebal.
Dongeng seperti ini sudah biasa aku dengar.
Cerita ilmu ghaib, pawang bomoh dan silat bukan sesuatu yang baru untuk aku.
Termasuk juga cerita selempang merah dan parang terbang.
Cuma di MCKK ada tambahan dengan kewujudan kiyai. Watak kiyai dalam ilmu silat ini tidak pernah aku dengar di Jelebu.
Kawan-kawan aku yang belajar silat dalam gelap ini, mengikut apa yang aku terdengar daripada perbualan mereka, adalah persediaan untuk berlawan dengan Cina.
13 Mei melahirkan kesedaran budak koleq yang kini bersedia bersilat dengan parang terbang.
Sebenarnya aku kurang yakin dengan cerita-cerita ini.
Malah dari zaman sekolah lagi aku ingin melihat bukti parang terbang atau tok guru yang kebal dari tetakan parang.
Semua ini aku dengar, seperti aku mendengar kewujudan hantu. Tapi aku tidak pernah melihat hantu.
Tiba-tiba sampai berita baru. Berita tentang  Surat Dr Mahathir Mohamad.
Aku tidak tahu pun siapa Mahathir ini. Kawan-kawan dalam Dorm 20 semua berborak tentang surat  Mahathir.
Dari tok guru mandi minyak panas kini beralih ke surat.
Aku menunggu bila agaknya aku dapat membaca surat Mahathir ini.


Vietnam sediakan pelan hadapi cacar monyet

Kementerian Kesihatan Vietnam pada Isnin mengadakan sesi latihan dalam talian untuk membimbing kemudahan perubatan di seluruh negara mengenai diagnosis dan rawatan cacar monyet di tengah-tengah peningkatan kes virus itu di seluruh dunia.
Timbalan Menteri Nguyen Truong Son menekankan mengenai perlunya membuat persediaan rapi untuk bertindak balas terhadap cacar monyet, meskipun tiada kes direkodkan di Vietnam kerana risiko penyakit berkenaan memasuki negara itu adalah sangat tinggi.
Beliau meminta kemudahan kesihatan membuat persediaan yang perlu untuk mencegah penyakit itu, termasuk pengesanan awal klinikal dan mendapatkan ujian diagnostik secara proaktif untuk memastikan langkah kuarantin dan rawatan awal dapat dilakukan, lapor Agensi Berita Vietnam (VNA).
Son berkata aktiviti komunikasi perlu turut diperkasakan lagi bagi meningkatkan kesedaran orang ramai mengenai tanda-tanda penyakit dan mengukuhkan latihan untuk pemeriksaan serta rawatan perubatan.
Timbalan Pengarah Jabatan Perubatan Pencegahan Vietnam, Nguyen Luong Tam berkata, kementerian kini sedang merangka garis panduan untuk memantau kes cacar monyet di Vietnam dan mengaktifkan semula sistem kuarantin sempadan.
Pada 23 Julai, Ketua Pengarah WHO Tedros Adhanom Ghebreyesus mengisytiharkan cacar monyet atau monkeypox sebagai kecemasan kesihatan awam global kerana kadar penularannya yang cepat dan risiko penularannya telah merebak ke negara lain.
Lebih 22,000 kes telah direkodkan di seluruh dunia.


Hampir 16.5 juta dos vaksin Covid-19 diberikan setakat semalam

Jumlah pemberian vaksin Covid-19 di bawah Program Imunisasi Covid-19 Kebangsaan (PICK) sejak dimulakan pada 24 Februari lalu sehingga semalam, mencecah 16,487,158 dos suntikan di seluruh negara.Menteri Kesihatan Dr Adham Baba menerusi perkongsian di Twitter berkata setakat 11.59 malam tadi, jumlah keseluruhan populasi yang melengkapkan kedua-dua dos vaksin adalah 5,264,760 atau 16.1%.“Sementara itu, 34.4% atau 11,222,398 lagi mendapat suntikan dos pertama vaksin,” katanya dalam perkongsian tersebut.Bagi vaksinasi harian, Adham berkata 462,242 dos diberikan semalam, merangkumi 301,536 individu menerima suntikan pertama manakala 160,706 penerima dos kedua.